ועדת החינוך, התרבות והספורט, כנסת 17, פרוטוקול מספר 270, 2007-08-29 12:00

זאב אלקין: בוקר טוב.

זאב אלקין: אנחנו נמצאים כנציגי ועדת החינוך של הכנסת.

זאב אלקין: רק אתמול קיבלנו את האישור לקיים את הסיור ובאנו לכאן על מנת לפתור את הבעיה של בית ספר "שובו", לקראת תחילת שנת הלימודים.

זאב אלקין: לא במקרה התחלנו את הסיור במבנה הזה כי הוא משמש מוקד המחלוקת.

זאב אלקין: הזמנו לסיור נציגים משלושת המשרדים הרלוונטיים.

זאב אלקין: נציג משרד החינוך לא הגיע אולם נמצא כאן נציג משרד הבריאות.

זאב אלקין: לחלק השני של הדיון יצטרף מנהל המחוז של משרד הפנים, שהוא הסמכות העליונה באזור.

זאב אלקין: מטרת הביקור היא לראות את המבנה, לשמוע את הסברי נציג משרד הבריאות למסמך שהוצג בפנינו.

זאב אלקין: אתמול שוחחתי עם מנכ"ל המשרד ואנחנו מנסים לבדוק האם המשרד יכול לבוא לקראת בית הספר ולאפשר לו פעילות על ידי אישור זמני.

זאב אלקין: נציג משרד הבריאות, בבקשה תאמר מהם הנימוקים לאי אישור בית הספר.

זאב אלקין: לפני כן, הרב רביץ מבקש לומר כמה דברים.

אברהם רביץ: אני מבקש לציין שכל משרד ממשלתי אמון ואחראי על החלק שלו.

אברהם רביץ: ישנם כמה גופים שאמורים לתת את חוות דעתם ואחר כך מחליטים אם לאשר את בית הספר.

אברהם רביץ: אני מבקש ממך, אדוני, להתייחס לנושא אך ורק מנקודת המבט של משרד הבריאות.

אברהם רביץ: אנחנו לא דנים כעת בכך שבית הספר לא קיבל רישיון או שהמבנה לא נבנה כבית ספר.

אברהם רביץ: אנחנו רוצים לשמוע על המפגעים שלדעת משרד הבריאות אינם מאפשרים לבית הספר לתפקד כבית ספר.

אברהם רביץ: בשלב הזה אני מציע שאדוני לא יתייחס לעובדה שבית הספר לא קיבל רישיון.

אברהם רביץ: מה קורה כאן בבית הספר וקשור למשרד הבריאות?

יורם סיון: בוודאי שלא אכנס לנושאים שאני לא אחראי להם ולא מבין בהם.

יורם סיון: הנושא הובא לידיעתי רק אתמול בחמש וחצי אחרי הצהריים.

יורם סיון: הגיע איתי לכאן המפקח המחוזי לבריאות הסביבה.

יורם סיון: אני אסביר מה קורה: הנושא של "שובו" הוא לא נושא חדש לכן אי אפשר להתייחס ככזה.

יורם סיון: בשנה שעברה ישב בית ספר "שובו" במבנה מסחרי.

יורם סיון: אנחנו פסלנו את זה על הסף ולא הרשינו ללמוד שם.

יורם סיון: היה שם אדם, שאני לא זוכר את שמו, שהתחייב שימצאו מקום חדש.

יורם סיון: אולם הם לא עשו את זה כמו שצריך.

מירה כפיר: היתה כאן ביקורת.

יורם סיון: כדי לאשר בית ספר צריך לעבור הליך מסוים.

יורם סיון: יש תקנים מסוימים במדינת ישראל, שיכול להיות שהם מתקיימים פה.

יורם סיון: אני מדבר על תקנים של משרד החינוך.

זאב אלקין: זה לא הנושא כרגע.

יורם סיון: מאחר ואני לא מתיימר להיות מומחה של מבנים לחינוך, ישנו פה המפקח.

יורם סיון: עיקר הבעיות הן קבלת תסקיר לגבי זיהום אוויר ולגבי רעש.

קריאה: אני מבקש שתאמר דברים מדויקים.

קריאה: אין כאן זיהום ואין כאן רעש.

קריאה: מי שעובר על החוק זאת הרשות שמשתמשת במבנים של משרד החינוך.

זאב אלקין: אם אתה רוצה שנגיע לתוצאה, אל תפסיק את נציגי הממשלה הרלוונטיים.

יורם סיון: אני לא יכול להגיד כרגע האם המבנה מתאים, מבחינת משרד הבריאות, כי לא נעשו הבדיקות המתאימות.

יורם סיון: אילו היו הולכים בהליך הנכון אז כבר היה תסקיר סביבה, היה תסקיר רעש ותסקיר של גזים מזהמים.

יורם סיון: סיירתי בכיתות.

יורם סיון: אם בכיתה כזאת לומדים 16 תלמידים אז זה טוב.

יורם סיון: לכן, על פניו, אני לא רואה סיבה לפסול מבחינת גודל הכיתה.

יורם סיון: בכל כיתה יש מזגן אוויר.

יורם סיון: אם הוא מרעיש אז צריך לתקן אותו.

יורם סיון: אם יש רעש סביבתי, יתכן ויוצע פיתרון של זיגוג כפול ובזה תיפתר הבעיה.

יורם סיון: אלה בעיות טכניות.

יורם סיון: למיטב ידיעתי, מבירורים שהספקתי לעשות אתמול, מי שעוצר את העניין זה לא משרד הבריאות.

זאב אלקין: בדיון שקיימנו בשבוע שעבר אמרו נציגי משרד החינוך, באופן חד משמעי, שמבחינתם הסיבה העיקרית לפסילת בית הספר היא מסמך של משרד הבריאות.

זאב אלקין: לעמדת העירייה היה משקל אבל המשקל היה משני.

זאב אלקין: הסיבה העיקרית לאי מתן האישור, היתה המסמך של משרד הבריאות.

זאב אלקין: אני מחזיק את המסמך בידיי - - -

יורם סיון: זה מסמך שטחי, זה מסמך ראשוני.

יורם סיון: זה לא כולל את הבדיקות.

יורם סיון: אם צריך לעשות בדיקה של רעש ושל תסקיר סביבתי, זה ייעשה.

זאב אלקין: כמה זמן זה ייקח?

יעקב בוריאקובסקי: יש הליך חוקי.

יעקב בוריאקובסקי: המבנה נמצא באזור תעשיה.

יעקב בוריאקובסקי: אם המבנה היה באזור אחר, אז היינו כותבים את ההערות שלנו.

יעקב בוריאקובסקי: כיוון שהמבנה נמצא באזור תעשיה - - -

זאב אלקין: כתוב במסמך שבצד אחד של המבנה ממוקם מוסך וצידו שני יש מגרש גרוטאות.

זאב אלקין: אחר כך נצא ונחפש את מגרש הגרוטאות.

יעקב בוריאקובסקי: הנקודה העיקרית היא, שהמבנה נמצא באזור תעשיה.

יעקב בוריאקובסקי: יש שימושים מותרים בתב"ע.

אברהם רביץ: הייתי פעם קבלן.

אברהם רביץ: עיריית ירושלים רצתה להתנכל לי והתבקשתי להביא אישור לגבי רעידות אדמה.

אברהם רביץ: אתם יכולים לתאר לעצמכם מה זה להביא מסמך כזה לגבי רעידות אדמה.

אברהם רביץ: בסוף זה עלה לי הון תועפות.

אברהם רביץ: אני שואל: אתם לא יכולים לומר שעשיתם את כל הבדיקות, אבל אתם גם לא יכולים לפסול את המקום ואין לכם סיבה לפסול.

אברהם רביץ: אין לכם היום סיבה להוציא נייר שפוסל.

אברהם רביץ: אתה אומר שאין לכם מספיק נתונים לגבי רעש.

יעקב בוריאקובסקי: יש גם שימוש של מים.

יעקב בוריאקובסקי: צריך לראות את הניירות, מה היה קודם.

יורם סיון: אני מסביר שלא נקטו בהליכים כמו שצריך.

יורם סיון: לכל מוסד ציבורי, שיש בו היבט של תלמידים או בריאות סביבה, יש הליך מסוים.

אברהם רביץ: אתם יכולים לסיים את הבדיקות עד יום ראשון?

יעקב בוריאקובסקי: כן, אם יוגשו התכניות.

יעקב בוריאקובסקי: למשרד החינוך יש רשימה של מסמכים שצריך להגיש כדי שאנחנו נבדוק אותם.

יעקב בוריאקובסקי: יש חברה שעובדת עבור משרד החינוך.

אברהם רביץ: יש לנו כמה מאות ילדים ויש כמה בדיקות שצריך לעשות.

אברהם רביץ: אתם תקבלו את כל הניירת.

אברהם רביץ: תגידו שבינתיים לא מצאתם שום דבר ותוציאו אישור זמני.

יעקב בוריאקובסקי: אני לא יכול לאשר כל עוד לא בדקתי.

זאב אלקין: יש לי שאלה לנציגי משרד הבריאות.

זאב אלקין: לטענת משרד החינוך, הסיבה העיקרית לאי הוצאת האישור היא המסמך של משרד הבריאות, שעליו אמרתם שהוא שטחי.

יורם סיון: אם נשמע מנציגי משרד החינוך, שהבעיה היחידה היא של משרד הבריאות, אני אעשה את כל המאמץ.

זאב אלקין: ההחלטה שלכם על פסילת המקום - - -

יורם סיון: אנחנו לא החלטנו לפסול את המקום.

זאב אלקין: אני מקריא: "לאור האמור לעיל, לא מומלץ לאשר את פעילות בית הספר".

יורם סיון: עם כל הכבוד, החתימה המחייבת את משרד הבריאות זאת חתימתי.

יורם סיון: מעולם לא הוגש לי חומר לחתימה.

זאב אלקין: אתה רוצה לומר שמי שעשה את המסמך לא עשה אותו בסמכות?

יורם סיון: היתה פה מפקחת שראתה את הבניין.

יורם סיון: היא היתה פה 10 דקות או רבע שעה.

יורם סיון: היא נתנה חוות דעת ראשונית.

יורם סיון: בדרך כלל מגיעה אלינו בקשה רשמית של משרד החינוך.

יעקב בוריאקובסקי: זה מסמך פנימי.

זאב אלקין: זה מסמך שהועבר לנו על ידי משרד החינוך כבסיס משפטי.

יורם סיון: משרד החינוך צריך היה לפנות אלינו בפניה רשמית.

זאב אלקין: האם אדוני מוכן לומר לפרוטוקול, שמבחינתו המסמך הזה הוא לא מסמך מחייב ולכן אין משמעות למסמך?

זאב אלקין: המסמך הזה הוא פנימי, ראשוני ולא נעשתה בדיקה?

יורם סיון: נכון.

זאב אלקין: תוכל להוציא לי מכתב?

יורם סיון: אני מוכן לומר לפרוטוקול שאם יגישו לי מחר את המסמכים המתאימים והרלוונטיים, אני אפעל במהירות כדי לתת חוות דעת.

זאב אלקין: לא נקיים כאן את הדיון הזה כי זה לא נכון.

זאב אלקין: אני פונה לנציגי הרשת ולכל המעורבים בעניין, להגיש למשרד הבריאות את כל מה שהם מבקשים כדי לעשות את זה בהליך תקין.

זאב אלקין: בינתיים נודיע לנציגי משרד החינוך, שהמסמך שהם התבססו עליו, אין לו שום משמעות, וזאת לפי הודעה של נציג משרד הבריאות.

יורם סיון: אין לו משמעות סטטוטורית כי אני לא חתמתי עליו.

יעקב בוריאקובסקי: זה מסמך פנימי.

עידו מרק: יש הליך מסוים שצריך לנקוט על מנת לקבל רישיון לבית ספר.

עידו מרק: חלק מהתהליך הזה הוא פניה למשרד החינוך.

עידו מרק: כתוצאה מפניה למשרד החינוך נשלחה לכאן מפקחת בשם אורלי כהן שבדקה.

עידו מרק: היא הוציאה חוות דעת.

עידו מרק: המסמך הזה הגיע אלינו ממשרד החינוך.

עידו מרק: לא נתבקשנו להביא כל מסמך נוסף.

עידו מרק: יתרה מזאת, השבנו על המסמך והגבנו ש-85% מהליקויים תוקנו.

אהוד לוי: דיברתי אישית עם אורלי כהן והיא אמרה שהיא באה לחמש דקות והחליטה לא להתייחס למקום כי הוא נמצא באזור תעשיה.

אהוד לוי: אף אחד לא דיבר איתנו על רעש ועל זיהום אוויר.

אהוד לוי: הם לא מאשרים ומי שרוצה יכול לדבר עם ריבה ברגר.

יורם סיון: אני לא נכנס לזה.

יורם סיון: יש לי את הסמכות ואת האחריות.

יורם סיון: אם תמציאו את מה שצריך מחר בבוקר, אנחנו נפעל במהירות הראויה.

יורם סיון: אני אומר שאם היו מגישים את המסמכים בזמן, זה לא היה מגיע למצב הזה.

זאב אלקין: המפקחת שלכם, שהגיעה לפה, ועשתה ביקור שטחי ולא ביקשה מהם מסמכים.

זאב אלקין: היא עזבה את הבניין והוציאה את התסקיר הזה.

זאב אלקין: לכן, אי אפשר להטיל עליהם את האשמה.

יורם סיון: אני לא בא להטיל אשמה.

יורם סיון: אני רוצה לעזור.

יורם סיון: אני צריך שיתוף פעולה.

זאב אלקין: כעת נערוך סיור במבנה.

זאב אלקין: ישיבת ועדת החינוך בעיריית כפר סבא

זאב אלקין: אני מודה לך, אדוני ראש העיר, בארגון הסיור.

זאב אלקין: החלטנו לצאת לשטח לאחר דיון של ועדת החינוך שהתקיים בשבוע שעבר.

זאב אלקין: אגב, זה לא היה הדיון הראשון לגבי רשת "שובו".

זאב אלקין: הוועדה כבר קיימה בעבר דיונים בנוגע לרשת.

זאב אלקין: בדיונים האלה, הציגו חברי הכנסת ונציגי משרד החינוך תמיכה גורפת ברשת ובמה שהיא עושה.

זאב אלקין: נציגי מספר רשויות סיפרו שיש שיתופי פעולה יפים מאוד עם הרשת, למרות שזה לא הלך קל מההתחלה.

זאב אלקין: שמענו הרבה נציגי רשויות שסיפרו לנו שבהתחלה הם חששו מפעילות הרשת ואחרי כמה שנים הם למדו לדעת שהרשת מביאה ברכה לרשויות.

זאב אלקין: אגב, בישיבות הוצגו בפנינו נתונים ומחקרים של חוקרים שעוסקים בתחום של קליטת נוער עולה.

זאב אלקין: הם טענו שרשת "שובו" היא אחד הגורמים המצטיינים בתחום הזה ברמה הארצית.

זאב אלקין: בחלק מהסיור נכחה פרופסור תמר הורוביץ, שהיא תומכת נלהבת ברשת.

זאב אלקין: היא אחת מהחוקרים הבולטים באקדמיה הישראלית שעוסקים בתחום העלייה.

זאב אלקין: במחקריה הרבים היא עקבה אחרי קליטת תלמידים עולים במערכת הרגילה מול מערכת “שובו”.

זאב אלקין: לאור כל הנתונים האלה והאווירה האוהדת התכנסנו בשבוע שעבר לדיון חרום לאחר ששמענו שבית ספר "שובו" בכפר סבא נתון בסכנת סגירה.

זאב אלקין: אנחנו מחפשים דרכים לעזור להורים ולילדים להמשיך את החינוך אותו הם רוצים.

זאב אלקין: במהלך הדיון למדנו שכדי למצוא את הפתרונות לא מספיק לשבת בכנסת.

זאב אלקין: עלינו להיעזר בהרבה יותר גורמים לחיפוש הפיתרון וגם לצאת לשטח וללמוד.

זאב אלקין: רצינו לראות מבנה בית הספר ואת השימוש שנעשה במבנים של בתי ספר שנסגרו בשנים האחרונות.

זאב אלקין: בהתחשב בלוחות הזמנים הקצרים שעומדים לרשותנו, בלי עזרתך ובלי עזרת כמה משרדי ממשלה לא נצליח למצוא פיתרון.

זאב אלקין: בינתיים אעדכן אותך לגבי הסיור כיוון שלא נכחת בו.

זאב אלקין: בישיבה הקודמת אמרו לנו אנשי משרד החינוך, וכך אמרו גם בלשכת המנכ"ל, שמבחינתם הסיבה העיקרית להיעדר אישור לבית הספר היא חוות הדעת של משרד הבריאות.

זאב אלקין: הם גם העבירו אלינו את המסמך ממשרד הבריאות.

זאב אלקין: נציגי משרד החינוך אמרו, תחילה, שחוות דעת שלילית של העירייה מספיקה.

זאב אלקין: לאחר והם בדקו את זה מבחינה משפטית, היות והוגש ערר על ידי הרשת, התברר להם שעמדת העירייה לא יכולה להוות סיבה מספקת מבחינה משפטית ולכן משרד החינוך בחר להתבסס בעיקר על חוות דעת של משרד הבריאות.

זאב אלקין: חוות הדעת הזאת נמסרה לנו בישיבה.

זאב אלקין: על כן ביקרנו בבית הספר יחד עם נציגי משרד הבריאות.

זאב אלקין: במהלך הביקור שמחנו ללמוד מנציגי משרד הבריאות, שלדעתם חוות הדעת הזאת שטחית, אינה מבוססת ואולי גם ניתנה שלא בסמכות.

זאב אלקין: יושב כאן הנציג של משרד הבריאות, ומדובר בחוות דעת של אחת העובדות שלו.

יורם סיון: זה מסמך פנימי ולא חוות דעת מאושרת או מייצגת.

יורם סיון: אם היו עושים את כל הבדיקות לפי הנוהל של משרד החינוך אז גם הייתי חותם על זה .

יורם סיון: מעולם לא חתמתי ומעולם לא ראיתי.

זאב אלקין: שמחנו לדעת שניתן להתגבר על המכשלה הזאת.

זאב אלקין: הנהלת המשרד הביעה דעה שאלמלא המסמך הם היו מאשרים ואנו רואים שהמסמך הזה בטל ומבוטל.

יורם סיוון: יכול להיות שבאמת אין אפשרות שיהיה שם בית ספר.

זאב אלקין: אבל אתם לא יכולים להגיד את זה כרגע.

יהודה בן חמו: מייד אפנה אותך לחוק הבטיחות.

יורם סיון: היינו מתייחסים לכל דבר אם היו פועלים לפי הנהלים של משרד הבריאות.

זאב אלקין: אז למדנו דבר חדש.

זאב אלקין: דבר שני שרלוונטי לדיון, שיעניין את נציגת משרד החינוך.

זאב אלקין: בישיבה הקודמת שאלנו את השאלה: אם אכן נכונה הטענה שהמבנה הנוכחי לא ניתן לשימוש לחלוטין והבעיות שלו הן כאלה שלא ניתן להתגבר עליהן, האם אין מבנים אחרים שהעירייה יכולה לייעד אותם לבית הספר?

זאב אלקין: לפי שמועה שהגיעה לאוזננו הרי שבשנים האחרונות נסגרו בעיר מספר בתי ספר.

זאב אלקין: בסיור ביקרנו בשלושה מבנים של בתי ספר לשעבר.

זאב אלקין: בבית ספר ארן, לשעבר, ראינו את השירות הפסיכולוגי העירוני ואת מט"י.

זאב אלקין: בבניין השני של בית ספר בן צבי, מצאנו שבחלקו הוא משמש לפיתרונות זמניים ובחלקו הוא נטוש.

זאב אלקין: כרגע הוא משמש כמתנ"ס ועוד חצי שנה יש רעיונות להשתמש בו למשהו אחר.

זאב אלקין: שמענו תלונות של תושבי השכונה שהמבנה נטוש ומשמש מקום להתכנסויות בעייתיות.

זאב אלקין: הם דווקא היו שמחים שבית הספר יהיה שם.

זאב אלקין: ביקרנו בעוד מבנה מדהים, שאני חייב להגיד ששקלנו לבקש מהכנסת להעביר לשם את משרדיה.

זאב אלקין: זה מבנה של בית ספר השרון שמשמש היום בעיקר למשרדים של מחלקת הרווחה של העירייה.

מייק קיסוס: זה לא מדויק.

מייק קיסוס: יש שם אולם ספורט לצרכים חינוכיים.

מייק קיסוס: יש שם עמותה של ליקוי למידה, עיסוק ברווחה חינוכית ויש לשכה אזורית של מחלקת הרווחה.

זאב אלקין: בדיון בוועדה עלתה סוגיה נוספת שבעטיה הזמנו נציגים של משרד הפנים.

זאב אלקין: נטען בדיון, על ידי נציגי העירייה וגם על ידי נציגי משרד החינוך, שאחת מהבעיות היא היעדר החלטה בבקשתה של רשת "שובו" לשינוי יעוד המבנה ושימוש חורג של המבנה הנוכחי.

זאב אלקין: אנשי הרשת טוענים שהבקשה הוגשה לפני 8 או 9 חודשים ועדיין לא התקיים דיון בוועדה לתכנון ובניה של עיריית כפר סבא.

זאב אלקין: בדיון בוועדת החינוך טען מנכ"ל העירייה, שבמקום לדון בסוגיה הזאת בחרה העירייה לטפל בעניין בצינורות אחרים ולקיים דיון כללי בוועדת החינוך של העירייה ובמועצת העירייה.

זאב אלקין: רצינו ללמוד מנציג משרד הפנים עד כמה זה נוהג מקובל לעכב פניה מסוג זה ולדון בה בצינורות אחרים.

זאב אלקין: על כן ביקשנו שגם נציג של משרד הפנים יצטרף אלינו ויחכים אותנו.

יהודה בן חמו: אני אתייחס לכל הנקודות שהעלית.

יהודה בן חמו: ראשית, אני מקדם בברכה את חברי הכנסת ואת חברי ועדת החינוך.

יהודה בן חמו: אנחנו לא ברחנו ובאנו לדיון וברוכים תהיו בצל קורתנו.

יהודה בן חמו: כתושב ולא כראש עיר, מאוד מאוד לא אהבתי לשמוע - ציפיתי, לפחות על פי נוהג הכנסת אורחים, שכשמזמינים נציגי ציבור לכנסת, תינתן להם ההזדמנות לשאת את דברם בפני ועדת החינוך.

יהודה בן חמו: אני שמח מאוד שאתם נמצאים פה.

יהודה בן חמו: בדברי התכוונתי ליו"ר הוועד העירוני, ליו"ר מועצת הנוער העירונית ולגברת עופרה דונסקי, שהיא המשנה למנכ"ל הסתדרות המורים.

יהודה בן חמו: ראוי היה שינהגו בהם אחרת.

יהודה בן חמו: היה צריך להתייחס אליהם באדיבות ולתת להם אפשרות לשאת את דברם ואת עמדתם.

יהודה בן חמו: צר לי שהדברים לא נעשו.

יהודה בן חמו: אני מוצא לנכון למחות על כך, באמצעותך, בפני יושב ראש הוועדה, חבר הכנסת מלכיאור.

יהודה בן חמו: אמרתי שאני אנהג בכם מנהג הכנסת אורחים.

יהודה בן חמו: לכן עשינו מאמצים רבים על מנת שתקבלו את כל הנתונים וסייענו לכם בסיור על מנת שתהיו בקיאים בחומר.

אברהם מיכאלי: אני מבין שאנחנו מקבלים פה נזיפות.

אברהם מיכאלי: אתה נוזף אבל אתה לא יודע מה היה.

יהודה בן חמו: אני לא נוזף באנשים, אני אומר את דעתי.

יהודה בן חמו: אני מבקש שפה בביתי לא תגיד לי מה להגיד.

יהודה בן חמו: יש לי המון הערכה לחברי כנסת.

משה גפני: אדוני ראש העיר, אני לא קוטע אותך.

משה גפני: אני בא מדיון בוועדת הפנים, שנגע לראשי רשויות.

משה גפני: אופיר פינס ניהל את הישיבה.

משה גפני: השתתפו בישיבה לפחות 50 אורחים ודיברו רק 5.

משה גפני: 45 הוזמנו, אבל הוא לא אפשר להם לדבר כי זה הנוהל.

יהודה בן חמו: זה לא מה שאמרו לי כששלחתי את הנציגים.

משה גפני: אז תדע שלפעמים זה לא מתאפשר.

יהודה בן חמו: הגענו למצבים שחברי כנסת - - -

זאב אלקין: אם ראש העיר, שלא נכח בישיבה, היה בודק בפרוטוקול, היה מגלה שהזמן שניתן לעירייה היה מעל ומעבר.

יהודה בן חמו: אמנם זה לא הנושא, אבל מצאתי לנכון להעלות את זה.

יהודה בן חמו: אצלנו נהוג לתת למי שנמצא בזכות דיבור לסיים את דבריו.

יהודה בן חמו: אני מאוד מבקש, בואו נחליט שמי שמדבר, ידבר ברצף ויביע את עמדתו.

זאב אלקין: יש רק בעיה אחת.

זאב אלקין: לפי הכלל הנהוג בכנסת, שאולי הוא לא נכון, מותר לחברי כנסת לקרוא קריאות ביניים.

זאב אלקין: זה הנוהג של הבית ואני לא חושב שאני אשנה אותו.

יהודה בן חמו: מצאתי לנכון להעיר את הדברים כי זה הפריע לי מאוד.

יהודה בן חמו: זאת לא נזיפה אלא הערה והארה על הדברים שנאמרו.

יהודה בן חמו: אני לא רוצה להיכנס לתוכן של חלק מהדברים שנאמרו ברמיזות.

יהודה בן חמו: אני רוצה לעבור לנושא של "שובו".

יהודה בן חמו: אני רוצה שתבינו דבר אחד: לי ולחברי המועצה והגורמים המקצועיים בעיריית כפר סבא, אין דבר וחצי דבר נגד בית ספר “שובו”.

יהודה בן חמו: אני רוצה להחזיר אתכם שלוש וחצי שנים לאחור, כשהתחילה הקדנציה הנוכחית, בה נדרשנו לקבל החלטות קשות ואמיצות.

יהודה בן חמו: ההחלטות התקבלו כמעט פה אחד וזאת בהמלצת הגורמים המקצועיים, קרי, אגף החינוך בעיריית כפר סבא, משרד החינוך, הפיקוח ובתאום מלא עם המחוז.

יהודה בן חמו: הוחלט היו לצמצם את מספר בתי הספר בעיר מכיוון שהאוכלוסייה הדלדלה.

יהודה בן חמו: מספר התושבים ירד ומספר התלמידים בבתי הספר היסודיים ובחטיבות הלך והצטמצם.

יהודה בן חמו: מארבעה בתי ספר עשינו שניים.

יהודה בן חמו: ביקרתם בבית ספר השרון ובבית ספר ארן, שאוחדו יחד עם בית ספר גולדה.

יהודה בן חמו: בית ספר נוסף, חטיבת ביניים בן צבי, אוחד עם בית ספר אלון.

יהודה בן חמו: אכן התפנו שלושה מבנים שעמדו לרשות הרשות המקומית.

יהודה בן חמו: מתוך בחירה מקצועית החלטנו, כעדיפות ראשונה, לתת לאגף החינוך להשתמש במבנים האלו.

יהודה בן חמו: חלק מהמבנים משרתים את לשכת הרווחה.

יהודה בן חמו: בבית ספר השרון קיימת לשכת הרווחה.

יהודה בן חמו: הלשכה הקודמת היתה במבנים שנפסלו על ידי המהנדס.

יהודה בן חמו: למעשה ריווחנו את השירותים שניתנים לתושבים בכך שהעברנו אותם לאותם בתי ספר שאותם שיפצנו.

יהודה בן חמו: אני בא מאסכולה חברתית, שרואה קורלציה ישירה בין השירותים החברתיים לבין השירותים החינוכיים.

יהודה בן חמו: לא במקרה הרווחה החינוכית יושבת שם ולא במקרה עמותה כמו ניצן יושבת שם.

יהודה בן חמו: חזרתי בכוונה לתחילת הקדנציה ולהחלטות הקשות והאמיצות שמועצת העירייה לקחה, כדי לומר לכם שנדרשנו לסוגיה של ניוד תלמידים בבתי הספר היסודיים.

יהודה בן חמו: כפי שאתם יודעים, תקצוב של בתי הספר נעשה פר תלמיד.

יהודה בן חמו: הנושא הכביד על מספר בתי ספר קטנים ולכן איחדנו את בתי הספר.

יהודה בן חמו: כשהחלטנו לאחד את בתי הספר היו כל מיני רעיונות.

יהודה בן חמו: אגב, באחד מבתי הספר שאוחדו למדה בתי.

יהודה בן חמו: ועד ההורים שם הציע לפתוח בית ספר למדעים ובית ספר לאומנויות.

יהודה בן חמו: לא מזמן הוצע לעוד בית ספר דמוקרטי להיכנס לעיר.

יהודה בן חמו: הוצעו הצעות שונות להכניס זרמים נוספים לעיר.

יהודה בן חמו: באותה תקופה בית ספר “שובו” לא עמד על הפרק.

יהודה בן חמו: לא התכוונו, חלילה, למשהו נגד "שובו".

יהודה בן חמו: באופן קטגורי קיבלנו החלטה שכל זרם נוסף שייכנס, אם זה מדעים או בית ספר דמוקרטי, יפגע בהליכים החינוכיים של העיר כפר סבא.

יהודה בן חמו: לקחנו החלטה שעונים בשלילה לכל הזרמים.

יהודה בן חמו: אני מאוד מקווה שלפחות בקטע שבין עיריית כפר סבא ל"שובו", תבינו שאין כאן נושא אישי נגד בית ספר "שובו".

יהודה בן חמו: יכול להיות שהיתה מתקבלת החלטה לפתוח את העיר לכל הזרמים ואז יחד עם “שובו” היו יכולים להיכנס עוד זרמים.

יהודה בן חמו: ההחלטה התקבלה עוד בטרם "שובו" בכלל הגיעו לכפר סבא.

יהודה בן חמו: אומר, אולי, משהו מקומם, אבל מלכתחילה "שובו" נולד בחטא.

יהודה בן חמו: בית הספר פעל במבנה לא חוקי.

יהודה בן חמו: בתחילה הוא פעל במבנה מסחרי ברחוב מבצע יהונתן שגרם מטרד לתושבים.

יהודה בן חמו: היה בו מספר מועט של תלמידים.

יהודה בן חמו: לאחר מכן, בלי התייעצות עם העירייה, הם עברו למבנה באזור תעשיה.

יהודה בן חמו: אני מניח שתבדקו את הדברים שאני אומר.

יהודה בן חמו: על פי חוק הבטיחות אי אפשר לבנות בתי ספר באזור תעשיה.

יהודה בן חמו: אני לא מדבר על הצד הפדגוגי החינוכי, אי אפשר לתת לילדים להסתובב בין מוסכים ונגריות.

יהודה בן חמו: הייתם שם היום וראיתם את הדברים.

זאב אלקין: זה יותר אזור מסחרי.

יהודה בן חמו: לא, יש שם מוסכים ונגריות.

אברהם רביץ: יש שם קיוסק.

יהודה בן חמו: הם הגישו בקשה לשימוש חורג.

יהודה בן חמו: כל השימושים החורגים עברו דרך משרד הפנים.

יהודה בן חמו: הגיעו נציגי “שובו” ושכרו להם מקום.

יהודה בן חמו: בעל המבנה פנה אלי ואמרתי לו שלפי תפיסת העולם שלי, גם מבחינה חוקית, אי אפשר לשכן בית ספר באזור תעשיה.

יהודה בן חמו: בשנות ה-60 וה-70 שיכנו את בתי הספר המקצועיים, שבהם למדו 3 ימים, ליד מוסכים.

יהודה בן חמו: זה לא מתאים לבתי ספר יסודיים בשנות ה-2000.

יהודה בן חמו: הם עשו את מה שעשו על דעתם.

יהודה בן חמו: הם הגישו בקשה לשימוש חורג.

יהודה בן חמו: ה"נון" היחיד כנגד עיריית כפר סבא הוא, שבשמונת החודשים האחרונים לא התקיים דיון בוועדת הבניה בנושא שימוש חורג של המבנה.

יהודה בן חמו: זה נכון.

יהודה בן חמו: אלא מאי?

יהודה בן חמו: עם הגעת בית ספר “שובו” לאזור התעשייה יצא דוח של אגד ערים לכיבוי אש וזאת לאור מנהלת בית הספר.

יהודה בן חמו: יצא דוח מאוד קשה, שהבהיר להם שאי אפשר לפעול במבנה הזה.

יהודה בן חמו: גם אם עיריית כפר סבא תסכים, אין פתחי מילוט ואין ואין ואין.

יהודה בן חמו: הדוח נמצא פה ותוכלו לקבל אותו.

יהודה בן חמו: הזמינו אותי לסיור בבית הספר.

יהודה בן חמו: עניתי בשלילה באופן נחרץ כי אני לא נכנס למבנים שאין להם רישיון עסקים חוקי.

יהודה בן חמו: עוד פעם, זה לא אישי אלא זה מכוון שלא היו להם אישורים חוקיים.

יהודה בן חמו: מישהו מהנהלת בית הספר פנה אלי ואמרתי שאם זה יגיע לוועדה תכנון ובניה ויהיה דוח כל כך חמור של כיבוי אש, לא נוכל להתייחס.

יהודה בן חמו: אמרתי להם שלפחות יסדירו את הנושא של הכיבוי.

יהודה בן חמו: אמרתי לו שזה לא אומר שנאשר להם או שלא נאשר, אלא נתייחס בוועדה לשיקולים הציבוריים ולחוות הדעת המקצועיות.

משה גפני: גם אם יהיו כל האישורים אתם מתנגדים.

יהודה בן חמו: אני לא בוחן לב וכליות, אל תעלה אותי בדרגה.

יהודה בן חמו: בוועדה לתכנון ובניה נתייחס כמו שאנחנו מתייחסים לכל בקשה.

יהודה בן חמו: חברי המועצה, שהם נבחרי ציבור, יפעלו על פי שיקולי הדעת הציבוריים שלהם.

יהודה בן חמו: הם לא הסדירו את הנושא.

יהודה בן חמו: היתה הידברות לא פורמאלית בין נציגי "שובו" לנציגי עיריית כפר סבא, שהם יסדירו את הכיבוי ואז נעלה את זה לדיון.

יהודה בן חמו: בתחילת ספטמבר או אוקטובר תתקיים ישיבה בוועדה לתכנון ובניה ונעלה את הבקשה של בית ספר “שובו”.

יהודה בן חמו: מילה אחת על הפרוטוקול של ועדת החינוך.

זאב אלקין: זה שצוטט בדיון בכנסת?

יהודה בן חמו: כן.

זאב אלקין: היות וחלק מהציטוטים מהפרוטוקול מתייחסים לדברים שאמרת.

זאב אלקין: אני מקריא לך מהפרוטוקול: "אני מכיר הרבה מההורים ואני אישית נגד בית הספר.

זאב אלקין: לא רוצה לראות את הזרם הזה בכפר סבא".

זאב אלקין: ציטוט אחר: "צריך להתחיל את העניין הסגירה על בעיות בריאותיות ובטיחותיות".

זאב אלקין: אחרי שרוב הדיון מתקיים על הנושא למה לא רוצים את בית הספר בכפר סבא, אז מופיע המשפט הזה: "הסכנה שבית הספר יוצר למערכת החינוך היא ה נושא היחידי שצריך לעמוד בפנינו".

זאב אלקין: ציטוט שלך: "אני רוצה להחזיר את כולנו לתנועת "אל המעין".

זאב אלקין: רובם היו חילוניים לחלוטין ועברו לשם מסיבות כלכליות ונהיו רובם חרדים".

יהודה בן חמו: שני דברים לגבי הפרוטוקול הנוכחי.

יהודה בן חמו: הפרוטוקול הנוכחי היה בדיון סגור של ועדת החינוך.

יהודה בן חמו: נאמרו שם דברים אבל חלק מחברי הוועדה בפירוש שלחו מכתב תיקון.

יהודה בן חמו: אני מבין למה מכתב התיקון לא התקבל.

יהודה בן חמו: נוח להדליף את מה שרוצים להדליף.

אברהם מיכאלי: הפרוטוקול הוא שלכם לא שלנו.

אברהם מיכאלי: איך אפשר לתקן דברים שמישהו אמר?

משה גפני: הפרוטוקול הזה לא נכון?

משה גפני: זאת שכתבה אמרה היא ציטטה מילה במילה.

זאב אלקין: שכחתי עוד ציטוט: "לזרם החרדי אין מקום כאן, הם באים על חשבון בתי ספר אחרים".

יהודה בן חמו: אני רוצה שבאמת תקבלו את הרושם האמיתי על כפר סבא.

יהודה בן חמו: חלק מחברי הוועדה שלחו מכתב מתקן לדברים שיוחסו להם ושהוצאו מהקשרם, גם בישיבת מועצת העיר, שקיימה דיון נרחב מאוד עם נציגי “שובו” ועם נציגי ההורים.

יהודה בן חמו: דרך אגב, גם בוועדת החינוך נכח בדיון נציג של "שובו".

זאב אלקין: רק בחלק המקצועי.

יהודה בן חמו: נכון.

יהודה בן חמו: כשיש דיון מקצועי האורחים מתבקשים לצאת.

יהודה בן חמו: מראש נאמר להם שאלה כללי המשחק.

יהודה בן חמו: הפרוטוקול של מועצת העירה הוא פרוטוקול מתומלל.

יהודה בן חמו: חברי המועצה התבטאו והתקבלה החלטה פה אחד של כל המשתתפים ואף אחד מבין הנוכחים לא התנגד.

יהודה בן חמו: אני רוצה לשים את הדגש על כך שלא התקבלה החלטה שאומרים לא ל"שובו".

יהודה בן חמו: התקבלה החלטה שאומרים לא לזרמים נוספים בכפר סבא.

זאב אלקין: זה בסמכות העירייה לקבל החלטה כזאת?

יהודה בן חמו: אני לוקח אחריות על דברים שנראים לי, היועצת המשפטית מאשרת אותם, ואני פועל רק על פי החוק.

זאב אלקין: שאלה ליועצת המשפטית: האם יש בסמכות העירייה לקבל החלטה שלא יהיו זרמים אחרים בכפר סבא?

זאב אלקין: לפי מה שלימדו אותנו בוועדת החינוך, אני מבין שהסמכות היא של משרד החינוך ולא של העירייה.

זאב אלקין: העירייה יכולה להמליץ.

קרן קדמי: הסמכות היא למנכ"ל משרד החינוך.

קרן קדמי: אלא שעל פי חוק הפיקוח, מנכל משרד החינוך, בבואו לאשר או לא לאשר בקשה לרישיון לבית ספר, אמור לפנות לשלושה גופים ששניים מהם זה אנחנו, לצורך קבלת חוות דעתם.

קרן קדמי: זה מה שעשינו.

אברהם רביץ: יש לכם טעות מהיסוד.

אברהם רביץ: אנחנו מדברים כאן על רשת של בתי ספר שנמצאים בחוק החינוך.

אברהם רביץ: כאשר ביטלו את הייחודיים התקבלה החלטה מפורשת והכרה בזרם הזה.

אברהם רביץ: זה היה עוד לפני ש”שובו” נולדה.

אברהם רביץ: "שובו" הצטרפה לזרם הזה.

אברהם רביץ: אתם לא זכאים בכלל להביע דעתכם.

אברהם רביץ: זה זרם חוקי לגיטימי לגמרי.

אברהם רביץ: אני מדבר על החינוך העצמאי.

זאב אלקין: על מנת להבהיר את זה סופית, אני מפנה אותך לאותו פרוטוקול.

זאב אלקין: אתה נכחת בדיון.

זאב אלקין: אני למדתי מהפרוטוקול הזה, שלבנה, נציגת משרד החינוך, שאחראית על הזרם העצמאי, הסבירה שגם היא חשבה שעל פי החוק מספיקה התנגדות עקרונית של העירייה, אבל היא למדה מהיועצים המשפטיים של משרד החינוך, בעקבות הגשת הערר של הרשת, שהנימוק מהסוג שהבאת אינו עומד.

זאב אלקין: אם משרד החינוך היה מבסס את סירובו על עמדת העירייה, שנובעת מנימוקים מהסוג הזה, הערר של הרשת היה מתקבל.

זאב אלקין: לכן היא מציעה לכם לחפש סיבות אחרות לסגירת בית הספר.

רוברט אילטוב: הם מצאו סיבות אחרות.

קרן קדמי: גם אם פסיקה כזאת או אחרת אמרה ששיקול כזה או אחר אינו עומד במבחן משפטי, עדיין נדרשנו להביע את עמדתנו, על פי חוק הפיקוח עצמו, וזה מה שעשתה מועצת העיר.

קרן קדמי: זה כובע אחד מבין שני הכובעים.

אברהם רביץ: עמדתכם המקצועית, גברתי, אבל לא העקרונית, האם אתם אוהבים בית ספר כזה או לא.

קרן קדמי: אבל זה לא מה שמועצת העיר אמרה.

אברהם רביץ: קחי, למשל, את הממלכתי דתי.

אברהם רביץ: בית הספר עושה פעילות וגורם לבתי ספר ממלכתיים להצטמק.

אברהם רביץ: יש לכם אמירה בזה?

אברהם רביץ: זה אותו דין ממש.

אברהם רביץ: אתם פשוט טועים.

קרן קדמי: יש לנו אמירה כמועצת עיר ששוקלת שיקולים פדגוגיים עירוניים לבוא ולהגיד - - -

אברהם רביץ: לא, אין לכם.

אברהם רביץ: אם יש בעיה של בריאות, אז יש לכם אמירה.

אברהם רביץ: אין לכם אמירה להחליט ברמה העקרונית.

אברהם מיכאלי: אולי אפשר לגרש את התושבים מהעיר כי הם מפריעים.

קרן קדמי: זה החוק והוא עדיין לא שונה.

קרן קדמי: בידכם לשנות אותו.

זאב אלקין: גברתי היועצת המשפטית, האופציה הזאת קיימת.

זאב אלקין: אם תשכנעו אותנו שצריך לשנות את החוק הזה למען עיריית כפר סבא, נעשה את זה.

יהודה בן חמו: תנו לי לסיים שני סעיפים נוספים ואני אעביר את זכות הדיבור לאנשים להם לא נתתם זכות דיבור בכנסת.

יהודה בן חמו: אני רוצה להדגיש, כמו בכל עיר יש לנו פה את כל הזרמים: ממלכתי, דתי, בית ספר יסודי של עטרת חיים, חב"ד.

יהודה בן חמו: אנחנו לא קמים בבוקר וחושבים איך, חלילה, לפגוע בתושבים ואנחנו לא מגרשים תושבים מהעיר.

יהודה בן חמו: אנחנו מכבדים את כל התושבים שלנו בלי יוצא מן הכלל.

יהודה בן חמו: צריך להבין שמדובר בפעילות בלתי חוקית של בית ספר “שובו”.

יהודה בן חמו: יש שלושה צווי סגירה לבית הספר.

יהודה בן חמו: לצערי, הרשת ממשיכה לצפצף על החוק ולא מתייחסת לצווי הסגירה.

יהודה בן חמו: אני מתפלל לבורא עולם, כאדם מאמין, שלא יקרה שם אסון.

יהודה בן חמו: יש שם בעיות של כיבוי והם פועלים לא לפי החוק.

יהודה בן חמו: אנחנו מתכוונים לפעול על פי החוק ולזרז את הדיונים בוועדת תכנון והבניה.

יהודה בן חמו: תהיה התייחסות של משרד החינוך ואנחנו נפעל על פי החוק.

יהודה בן חמו: אני לא מתכוון לדחות דיונים של הוועדות.

יהודה בן חמו: אני אפעל כפי שהוראות החוק מחייבות אותי לפעול.

יהודה בן חמו: אני מודה על הזמן שהקצבתם לי.

יהודה בן חמו: ברשותכם, אני רוצה שתאפשרו לנציגת הסתדרות המורים לשאת את דברה.

זאב אלקין: אני מקבל את הבקשה.

זאב אלקין: הבטחתי לנציגת הסתדרות המורים שניתן לה להתבטא בדיון השני.

זאב אלקין: אני שמח לקיים את הבטחתי.

עופרה דונסקי: אני תושבת כפר סבא אבל לכנסת הוזמנתי כנציגת הסתדרות המורים, במסגרת התפקיד שלי.

עופרה דונסקי: בדיון בכנסת לא ניתנה לי ההזדמנות להתבטא ואני מבקשת לעשות זאת עכשיו.

עופרה דונסקי: אני לא רוצה לחזור לכל הנושא של כיבוד חוק ושמירת חוק ושמירת ביטחון הילדים.

עופרה דונסקי: כל הדברים האלה יטופלו במסגרות המתאימות להן.

עופרה דונסקי: אני רוצה לדבר בשם הסתדרות המורים.

עופרה דונסקי: מתן שוויון הזדמנויות בחינוך צריך להיות לכל ילדי ישראל.

עופרה דונסקי: אין לי ויכוח לגבי האיכות של העבודה ולגבי הכוונות של קליטת עליה והיכולת של הרשת לתת.

עופרה דונסקי: אבל, בשביל מה קיימת בעיר שלנו, כמו בערים אחרות, ועדת חינוך?

עופרה דונסקי: בשביל מה קיימת מועצת עיר?

רוברט אילטוב: הם לא תושבי העיר?

עופרה דונסקי: הם תושבי העיר.

עופרה דונסקי: אם אנחנו מחפשים את המסגרת הנכונה לקליטת עליה.

עופרה דונסקי: אני צריכה לבקש מכם, חברי הכנסת, להילחם עבור כלל ילדי ישראל ולדאוג שהתנאים יתקיימו עבור כלל ילדי ישראל.

אברהם רביץ: רצית לצאת מברכת ויצאת מקללת.

עופרה דונסקי: אני אומרת שלכל ילד יש מסגרת מתאימה בכפר סבא.

אברהם רביץ: אבל ההורים רוצים לתת לילד חינוך אחר, אין לכם חינוך עצמאי.

עופרה דונסקי: אני רוצה לתת לילד שלי חינוך אומנותי או חינוך מדעי ואין לי אפשרות לעשות את זה בכפר סבא.

עופרה דונסקי: בעיר הזאת לא נפתחו בתי ספר ייחודיים.

אברהם רביץ: אני רוצה לשאול אותך שאלה: המורים של החינוך העצמאי מאוגדים בארגון שלכם?

עופרה דונסקי: לא.

אברהם רביץ: אז את בכלל לא מדברת בשמם.

עופרה דונסקי: אני מדברת בשם החינוך הממלכתי.

זאב אלקין: אם יש כאן היבט שנוגע למורים שהם חלק מהסתדרות המורים זה רלוונטי.

זאב אלקין: אם את מדברת כתושבת העיר זה לא רלוונטי.

עופרה דונסקי: אני מדברת גם כתושבת העיר וגם כנציגת מורים.

עופרה דונסקי: סגירת בתי הספר תפגע - - -

רוברט אילטוב: עם כל הכבוד, אנחנו בוועדה של הכנסת.

אברהם מיכאלי: את לא מייצגת את הסתדרות המורים.

אלכס מילר: להסתדרות המורים אין קשר לעניין.

אברהם רביץ: איך המורים שלך ייפגעו?

רוברט אילטוב: דברי לגופו של עניין.

עופרה דונסקי: אתה תגיד לי מתי אני מדברת לגופו של העניין?

זאב אלקין: גברתי, את נמצאת כאן מטעם ראש העיר.

זאב אלקין: לא זכור לי שוועדת החינוך הוציאה הזמנה לנציג של הסתדרות המורים.

עופרה דונסקי: סליחה, עכשיו אמרת שאני מקבלת את רשות הדיבור שלא ניתנה לי אז.

עופרה דונסקי: אני מבקשת את רשות הדיבור שלא ניתנה לי אז.

עופרה דונסקי: אתה רוצה גם לתת לי פתק מה להגיד?

עופרה דונסקי: תן לי פתק ואני אקרא אותו.

זאב אלקין: לא, את מקבלת את רשות הדיבור כדי לדבר בשם הסתדרות המורים.

זאב אלקין: אני יכול להזמין 3 תושבי כפר סבא אחרים שיגידו דברים מנוגדים.

זאב אלקין: רציתי שהדיון ייעשה על ידי צוותים מקצועיים אבל כיבדתי את בקשתו של ראש עיריית כפר סבא.

אברהם רביץ: כמה עולים יש בכפר סבא?

עופרה דונסקי: אני לא יודעת.

עופרה דונסקי: זה לא במסגרת העיסוק שלי.

קריאה: בית ספר “שובו” מיועד לעולים?

אלכס מילר: כן.

קריאה: אז אתם לא יודעים, כדאי שתתאמו גירסאות.

אלכס מילר: עם כל הכבוד, אנחנו לא צריכים לתאם גרסאות.

אלכס מילר: אדוני ראש העיר, אני מבקש שהאנשים שהזמנת ישמרו על הכבוד של הכנסת.

אלכס מילר: אי אפשר להתבטא בצורה כזאת.

אלכס מילר: מה זאת אומרת תתאמו גרסאות?

אלכס מילר: אנחנו בחקירת משטרה?

אלכס מילר: איזה מן דבר זה?

זאב אלקין: אני מזכיר לכולם שבמסגרת הדיון יכול לדבר רק מי שקיבל זכות דיבור, מלבד הזכות הנתונה לחברי כנסת, לפי הנוהל של הכנסת, להשמיע קריאות ביניים.

זאב אלקין: בבקשה גברתי, אבל תתייחסי לדברים הנוגעים לתפקידך בהסתדרות המורים.

עופרה דונסקי: הסתדרות המורים היא לא רק גוף מקצועי, אנחנו תנועה של מחנכים.

עופרה דונסקי: אנחנו לא רק איגוד מקצועי אנחנו דואגים גם לתנאי עבודה והשכר של המורים ודואגים למעמד המורים וליכולת שלהם לבצע את התפקיד שלהם בצורה הטובה ביותר.

רוברט אילטוב: רשת “שובו” פוגעת במעמדם של המורים?

עופרה דונסקי: ברגע שרשת “שובו” נפתחה והיא לוקחת ילדים – אם היתה לוקחת רק ילדים רוסים - - -

רוברט אילטוב: היא פוגעת במעמדם של המורים?

עופרה דונסקי: ברגע שיוצאים שני ילדים מבית ספר ממלכתי או מבית ספר ממלכתי דתי, נסגרת כיתה והמורים צריכים - - -

זאב אלקין: אמרת משהו מרתק.

זאב אלקין: אמרת שאם רשת “שובו” היתה לוקחת רק ילדים רוסים אז מבחינת הסתדרות המורים לא היתה בעיה.

עופרה דונסקי: לא, לא.

זאב אלקין: שמענו את זה גם בישיבה.

יהודה בן חמו: תפסיק, אל תיכנסו למחוזות האלה.

זאב אלקין: זה נאמר על ידי נציגה רשמית של משרד החינוך בדיון בשבוע שעבר.

יהודה בן חמו: נו, באמת.

זאב אלקין: היא אמרה את זה ואחר כך התנצלה.

זאב אלקין: אני רואה שבעיריית כפר סבא הבינו את זה כך.

יהודה בן חמו: נו, באמת.

יהודה בן חמו: אני מציע להכניס את זה לפרופורציות יותר טובות.

עופרה דונסקי: אני מנסה לסכם כי אני לא רואה טעם להמשיך ולפתח את הנושא, כי הרצון שלכם להקשיב הוא רצון מאוד סלקטיבי, ואני מתנצלת אם זה לא אישי אלא במסגרת התפקיד שלכם.

עופרה דונסקי: אני מבקשת לומר שעיריית כפר סבא ותושבי כפר סבא זכאים לחשוב איזה חינוך הם רוצים.

רוברט אילטוב: הם לא תושבי כפר סבא?

זאב אלקין: את אומרת את זה בשם הסתדרות המורים?

עופרה דונסקי: כן.

זאב אלקין: התקיים דיון בהסתדרות המורים?

עופרה דונסקי: לא, אבל מותר לי להגיד.

אברהם מיכאלי: אל תדברי בשם הסתדרות המורים כי אני אביא את הבוס שלך שיגיד אחרת.

עופרה דונסקי: תביא את הבוס שלי.

עופרה דונסקי: אל תגיד לי מה תביא או לא תביא.

אברהם מיכאלי: כשאת מדברת בשם הסתדרות המורים, את מי את מייצגת?

רוברט אילטוב: זאת הדעה הפרטית שלך.

זאב אלקין: גברתי נציגת הסתדרות המורים.

זאב אלקין: אני מודה לך מאוד על דברייך.

זאב אלקין: אני חושב שבדברייך סיפקת חומר חשיבה מרתק לחברי וועדת החינוך.

עופרה דונסקי: אבל אתה לא נותן לי לסכם לאן אני הולכת.

זאב אלקין: אני מסכם.

עופרה דונסקי: את הדברים שלי אתה לא מסכם אלא רק את הדברים שלך.

זאב אלקין: חלק מהדברים שאמרת, לגבי תפקידה ועמדתה של הסתדרות המורים, יספק תמריץ לחבריי ליזום דיון בוועדת החינוך מול הסתדרות המורים.

זאב אלקין: זה כבר יהיה ברמה הארצית ואני לא בטוח שזה יהיה מולך, אבל הדברים יבואו בזמנם.

זאב אלקין: לגבי הנושא הזה, אני חושב שהעמדה שלך מאוד ברורה.

עופרה דונסקי: אני רוצה שכל המורים יוכלו לתת את כל ההזדמנויות הטובות ללמידה לכל ילדי ישראל.

מאיר ינאי: אני אשתדל לדבר קצר ומהר.

מאיר ינאי: ראש העיר סיפר בהרחבה על התהליך שעברנו בשנה שעברה בנושא סגירת בתי הספר.

מאיר ינאי: ועד ההורים תמך במהלך הזה.

מאיר ינאי: כהורים, אנחנו לא יכולים לראות כרגע אפשרות לפיצול והקטנת מסגרות חינוך.

מאיר ינאי: אנחנו משתדלים לשמר את המסגרות הקיימות ולכן קשה לנו לראות זליגה חדשה מהמערכת.

מאיר ינאי: נפגשתי עם נציג ההורים של בית ספר “שובו”.

מאיר ינאי: הוא הציג לי את הדברים קצת בצורה אחרת ממה שהוא הציג בוועדה.

מאיר ינאי: טענתו היא, שיש שם ילדים שהמערכת הממלכתית לא יודעת לתת להם טיפול והם לא מסוגלים לקבל טיפול במערכת הממלכתית.

אברהם רביץ: המערכת הממלכתית גם לא יודעת לתת מענה לתאונות הדרכים.

מאיר ינאי: חבר הכנסת רביץ, צריך לנסות ולשפר את המערכת ולא לנסות לתת פיתרונות מהצד.

יהודה בן חמו: הילדים שלך והנכדים שלך ילמדו ב"שובו"?

יהודה בן חמו: בוא נסכם שאם הנכדים והילדים שלך ילמדו ב”שובו” - - -

מאיר ינאי: נושא אחד שמאוד מפריע לי, ואמרתי זאת גם לנציג ועד ההורים של “שובו”.

מאיר ינאי: כיושב ראש ועד ההורים אני נאבק עם ראש העיר ועם המנכ"ל בנושא בטיחות ילדים, בטיחות מבני החינוך בכפר סבא, אבטחת הדרכים למוסדות החינוך ועוד.

מאיר ינאי: פה קם בית ספר והורים שולחים ילדים למקום שלא עומד בתקנים ולא עונה על הדרישות.

מאיר ינאי: לדעתי זאת סכנת נפשות ואסור לאפשר דבר כזה.

מאיר ינאי: לגבי נושא הבידול.

מאיר ינאי: הציגו את בית הספר כנועד לטפל באוכלוסיה שרובה עולים חדשים מחבר העמים.

רוברט אילטוב: וגם עולים לשעבר.

מאיר ינאי: אני לא מדבר על ההגדרה של עולה חדש.

מאיר ינאי: כנציג של הורים בכפר סבא, שכל הזמן פועל לאינטגרציה, אסור לנו לתת יד למהלך של בידול האוכלוסייה הזאת.

מאיר ינאי: אנחנו משקיעים הון - - -

זאב אלקין: אסור מלשון החוק?

מאיר ינאי: אסור לנו כנציגי ציבור.

מאיר ינאי: אני לא מדבר על החוק.

מאיר ינאי: אני משתדל לעבוד לפי החוק אבל אני מדבר פה בראייה של נציג ועד הורים וכמי שמייצג אוכלוסיה.

מאיר ינאי: אני חושב שהילדים האלה צריכים להיות חלק מהמערכת, להיטמע במערכת ולא להישאר כגוף נפרד שנושא את הסטיגמה של עולה חדש.

מאיר ינאי: את הסטיגמה הזאת צריך - - -

רוברט אילטוב: לדעתך יש שם רק עולים חדשים?

מאיר ינאי: נציג ההורים הציג את העניין הזה כחלק ניכר וחלק העיקרי.

מאיר ינאי: הוא הסביר שמטרת הרשת היא ליצור זיקה יהודית לעולים שעלו ממדינות חבר העמים.

זאב אלקין: אני זוכר שהיית בדיון שהתקיים בוועדה.

זאב אלקין: נציגת משרד החינוך התלוננה שמבחינתה הסיבה היחידה לאי שביעות רצונה מהרשת נובעת מכך ש-30% מהתלמידים הרשת הם כבר לא עולים חדשים וזה מטריד אותה.

זאב אלקין: כששאלנו למה זה מטריד אותה, היא לקחה את דבריה חזרה.

מאיר ינאי: היא אמרה שהיא לא התכוונה למה שאתה סוחב אותה.

מאיר ינאי: אם אני זוכר, היא אפילו כעסה עליך.

זאב אלקין: אלה בדיוק הדברים שהיא אמרה כאן בוועדת החינוך.

זאב אלקין: לכן, אם לסמוך על דבריה ועל הדברים שנאמרו פה, מצד אחד מאשימים את הרשת בבידול ומצד שני מאשימים אותה שהיא לא מספיק מתבדלת ו-30% מהתלמידים הם לא עולים.

זאב אלקין: זה קצת בעייתי.

מאיר ינאי: חבר הכנסת אלקין, אני מדבר מהכובע של יושב ראש ועד הורים.

מאיר ינאי: יכול להיות שמבחינה פרטנית בית הספר נותן להורים מסוימים מעל ומעבר.

מאיר ינאי: אני, בכובע של יושב ראש ועד ההורים, צריך לראות את המערכת כולה ואת הרווחים וההפסדים של כל המערכת ממהלך מסוים.

מאיר ינאי: החינוך הזה עולה כסף להורים.

מאיר ינאי: מנכ"ל הרשת אמר שההורים משלמים כ-300 שקל בחודש עבור ההסעות.

אלכס מילר: הם מוכנים לשלם ואף אחד לא מכריח אותם.

אברהם רביץ: אמרת דברים בהתחלה, שפתיים יישקו.

אברהם רביץ: אמרת את הנקודה המרכזית ובה צריך להתרכז ולעשות דיון מהותי.

מאיר ינאי: כפי שאמר ראש העיר, זה לא עניין דתי ולא עדתי, זה לא עניין שבין קבוצות אוכלוסיה.

מאיר ינאי: אין לנו שום התנגדות.

מאיר ינאי: אני יושב ראש של בית ספר יסודי בכפר סבא ומורה חרדית מלמדת בבית הספר של הבן שלי.

מאיר ינאי: תענוג, שילוב, אינטגרציה.

מאיר ינאי: בהתחלה הבן שלי נבהל כי היא באה עם שביס.

מאיר ינאי: למה להפריד?

מאיר ינאי: למה לא לאחד?

מאיר ינאי: למה ליצור התבדלויות?

רוברט אילטוב: אולי עוד תלמידים ירצו ללמוד שם וזאת לא תהיה התבדלות?

מאיר ינאי: בינתיים זאת התבדלות.

זאב אלקין: אבל הטענה היא, שזה סוחב יותר מידי תלמידים.

מאיר ינאי: קודם כל זה נכון ואמרתי את זה.

מאיר ינאי: אני בעד המסרים של קרבה ליהדות, ושל הכרת היהדות, אלה מסרים חיוביים.

מאיר ינאי: אפשר לתת אותם בתוך המסגרת הממלכתית או כתוספת למסגרת הממלכתית.

מאיר ינאי: בשביל זה לא צריך לפגוע ולבעוט בדלי ואחר כך להישאר בלי החלב.

זאב אלקין: יושב ראש מועצת התלמידים, בבקשה.

בר תמיר: אני עולה לכיתה יא'.

בר תמיר: מועצת הנוער חושבת כפי שחושב ועד ההורים.

משה גפני: הישיבה הזאת עשתה איחודים מאוד מעניינים.

בר תמיר: בעניין העולים.

בר תמיר: בסופי שבוע אנחנו רואים הרבה קבוצות של עולים שנגררים לפעילות לא חיובית שאנחנו לא מעודדים.

בר תמיר: כפי שאמר יאיר, בית הספר לוקח את העולים ומבדל אותם בבית ספר אחד ולא מאפשר להם להשתלב בפעילויות.

בר תמיר: איך הם יכירו חברים?

זאב אלקין: וממלכתי דתי וממלכתי זה לא בידול?

בר תמיר: אני לומד בכיתה עם 38 תלמידים.

בר תמיר: בוועדת החינוך ניתנה דוגמה ששני תלמידים עברו לבית ספר מסוים ואז צמצמו ל-3 כיתות.

בר תמיר: תקציבים נגזלים מבתי הספר וכיתות נסגרות וזה מפריע לנו להתקדם.

בר תמיר: אנחנו חושבים שאם הורים רוצים תחומים מסוימים בחינוך הם יכולים לפנות לחוגים אחרי הצהריים או בהעשרה בבית הספר.

בר תמיר: לא חייבים לפתוח בית ספר לכל נישה אחרת כל החינוך הממלכתי יתפרק.

זאב אלקין: אני מרגיש חובה, כממלא מקום יו"ר ועדת החינוך, להזכיר לנוכחים בדיון כמה עובדות.

זאב אלקין: אם התבלבלתי, נציגת משרד החינוך תתקן אותי.

זאב אלקין: זה נכון שאם במדינת ישראל היתה מערכת חינוך ממלכתית אחידה לכולם, לא היו צריכים לסגור בתי ספר והיו מכנסים את כל הילדים ביחד והיתה נפתרת בעיה של בידול כזה או אחר.

זאב אלקין: היה יותר קל לכוון את המשאבים.

זאב אלקין: תיאורטית זה נכון.

זאב אלקין: מסיבות כאלה ואחרות, חלקן היסטוריות, חלקן קשורות לאופי של מדינת ישראל ולאופי הדמוקרטי של מדינת בישראל יש רצון לתת להורים אפשרות לבחור איזה סוג חינוך הם רוצים לילדיהם.

זאב אלקין: מדינת ישראל כמדינה, וכפר סבא כחלק ממדינת ישראל, החליטה שהיא לא מרכזת את כל התלמידים בזרם אחד אלא שהיא נותנת בחירה באפשרויות שונות: חינוך ממלכתי, ממלכתי דתי, חינוך עצמאי שמעמדו כיתר הזרמים האחרים.

זאב אלקין: לתוך המסגרת הזאת נכנסות כל מיני רשתות ש"שובו" היא אחת הדוגמאות.

זאב אלקין: זה החוק, כך החליטה מדינת ישראל.

זאב אלקין: לאחרונה אף התקבל חוק נהרי.

זאב אלקין: חבר הכנסת גפני יודע שלא בקלות הסכמתי לתמוך בחוק הזה והיו לנו לא מעט ויכוחים על זה.

זאב אלקין: קבעה מדינת ישראל שהיא אפילו קובעת שהעיריות צריכות לממן בתי ספר מזרמים שונים, במידה שוויונית, לפי הנוסחה של משרד החינוך.

זאב אלקין: אני חייב לומר לראש העיר שמאוד הופתעתי כשקראתי את פרוטוקול של ישיבת ועדת החינוך של העירייה.

זאב אלקין: יתכן שיתקנו שם משפט כזה או אחר, ואני אשמח לקרוא את מכתבי התיקונים, אבל הפתיע אותי עצם הדיון.

זאב אלקין: לאחר שאנשי “שובו” עזבו את המקום היה דיון בדיוק בסוגיה עליה דיברו כעת יושב ראש ההורים, יושב ראש מועצת התלמידים ונציגת הסתדרות המורים.

זאב אלקין: כולם טענו שריבוי בתי ספר מסוגים שונים פוגע בחינוך הממלכתי כי הילדים עוזבים, ואז מצטמצם המימון, לפי נוסחת שושני, וכל מה שמשתמע מכך.

זאב אלקין: אני יכול להבין את הצער.

עופרה דונסקי: ומורים זזים מבית ספר לבית ספר.

זאב אלקין: בהחלט.

זאב אלקין: אני יכול להבין את הצער ואת ניגוד האינטרסים שיש כאן ואני יכול להבין את הכעס.

זאב אלקין: אבל מה לעשות?

זאב אלקין: אני חושב שלא יעלה על הדעת שכפר סבא, כאי נפרד בתוך מדינת ישראל, תחליט שההחלטה של מדינת ישראל שיש זרמים שונים, לא מתאימה לה.

זאב אלקין: אנחנו, בכפר סבא, נחליט שאנחנו לא צריכים את הזרם העצמאי כי זה מדלל תלמידים מבתי ספר ממלכתיים.

זאב אלקין: אולי מחר יחליטו שלא צריך ממלכתי דתי.

זאב אלקין: יש כאן מסגרת שנקבעה על פי החוק.

קריאה: גם כשזה יגרום נזק?

זאב אלקין: גם כשזה יגרום נזק, כן כי עיריית כפר סבא היא חלק ממדינת ישראל והיא חלק מאותם חוקים.

זאב אלקין: אם כל הדיון בוועדת החינוך של העירייה היה עוסק בסוגיה של האישורים, כן מבנה באזור תעשיה או לא, כן ללכת לקראת ההורים למרות הבעיות שיש שם וכדומה, זה בסדר.

קריאה: זה לא העירייה, זה חוק.

זאב אלקין: אבל אתם יכולים לתת אישור לשימוש חורג.

יהודה בן חמו: יש חוזר שלא מקימים בתי ספר באזורי תעשיה.

זאב אלקין: לא מקימים?

זאב אלקין: זה משהו אחר לגמרי.

זאב אלקין: אתה שמעת היטב את ההבדל, אדוני ראש העיר.

זאב אלקין: כשמדינת ישראל מחליטה איפה היא רוצה להשקיע את הכסף שבו היא מממנת הקמת בתי ספר - - -

קריאה: לא דיברתי על זה.

זאב אלקין: אם הדיון בוועדת החינוך בסוגיה הזאת הייתי מבין.

זאב אלקין: כן על פי חוק, לא על פי חוק, ההורים לוחצים.

זאב אלקין: הזכרת את העמדה של משרד החינוך, שהוציא צו סגירה.

זאב אלקין: נציגת משרד החינוך אמרה, בישיבה בוועדת החינוך של הכנסת, שזה נכון שלפני שנה היה צו סגירה אבל היות וההורים פנו אליה והיא ראתה בהחלט שיש סיכוי שניתן יהיה לאשר את המבנה ולהמשיך להתקיים, היא אמרה: "תמשיכו ואני מקווה שתסדירו את זה עם העירייה".

זאב אלקין: לכן, ההורים האלה הם לא כל כך עבריינים.

זאב אלקין: ההורים קיבלו מסר מנציג משרד החינוך, שהודה בוועדה, שנותנים להם אפשרות לפעול.

זאב אלקין: אם זה היה הדיון הייתי מבין.

זאב אלקין: הייתי אולי מתחנן, פונה אליך, הייתי מחפש דרכים אחרות לפתור את הבעיה.

זאב אלקין: אולי הייתי נזקק לחקיקה, אם הייתי משתכנע שמסלול האישורים הקיים היום אינו נכון.

זאב אלקין: אבל, מה שהוליד אצלי הרבה שאלות היא העובדה ש-95% מהבדיון של ועדת החינוך של עיר, היה בסוגיה שעלתה כאן.

זאב אלקין: דהיינו, כן מתאים לכפר סבא זרם כזה או לא מתאים?

זאב אלקין: האם מתאים או לא מתאים לכפר סבא שיהיו בה בתי ספר עצמאיים ולא ממלכתיים?

קריאה: דעת העיר לא חשובה?

קריאה: היו"ר זאב אלקין זה החוק.

אברהם רביץ: דמוקרטיה האמיתית היא שהרוב - - -

קריאה: דעת העיר לא חשובה?

קריאה: אין בעיה.

קריאה: לפעמים המאבק העקרוני חשוב מהתוצאה עצמה.

זאב אלקין: עולות כאן שתי שאלות:

זאב אלקין: האם העירייה מוסמכת לדון בסוגיה ולקבל החלטות גורפות כאלה שפוסלות זרם כזה או אחר להיכנס לעיר?

זאב אלקין: הדבר השני שהטריד אותי אלה האמירות, שחזרו בוועדת החינוך, שכן מקשרות אותנו לסוגית האישורים.

זאב אלקין: לא ניתן לפתור את הבעיה שאנחנו לא רוצים את הזרם הזה ולכן אנחנו צריכים להפעיל את סוגיית האישורים כדי לסגור אותם.

זאב אלקין: זה מאוד הטריד אותי.

זאב אלקין: אלה דברים שעלו בדיון רשמי בפרוטוקול.

זאב אלקין: הייתי מאוד מוטרד מהסוגיה וניסיתי לברר במשרד החינוך איך בדיוק הוציאו את צו הסגירה.

זאב אלקין: אנשי משרד החינוך אמרו שזה אך ורק בגלל משרד הבריאות.

זאב אלקין: ואז אמרו אנשי משרד הבריאות שהם בכלל לא יודעים איך זה קרה שמסמך כזה יצא מהם והגיע למשרד החינוך כי זה לא התנהל באפיק הרשמי.

זאב אלקין: אני שם דברים על השולחן, אדוני ראש העיר.

זאב אלקין: יש לי צל של חשש שעמדת העירייה היתה ברורה ומשרד החינוך חיפש את הדרכים איך ללכת לקראת עמדת העירייה.

זאב אלקין: בפרוטוקול, נציג רשמי של משרד החינוך ייעץ לעירייה איך אפשר לסגור את בית הספר.

זאב אלקין: אחר כך שאלנו את נציג משרד החינוך: "היתכן?".

זאב אלקין: ואז כל מה שנציגת משרד החינוך ידעה להגיד לנו זה לצעוק לעבר מנכ"ל העירייה: "איך לא העברתם לי את הפרוטוקול קודם?

זאב אלקין: למה אני שומעת על זה בפעם הראשונה?

זאב אלקין: " נחשפו כאן דברים, שאולי הם מקובלים, אבל לא בטוח שהם תקניים.

זאב אלקין: על כך רציתי לקבל הבהרות מנציג משרד הפנים.

זאב אלקין: אני אשמח לשמוע את דבריהם של נציגי משרד החינוך ומשרד הפנים.

אריה אברהם: אני רוצה לומר שהעיר הזאת עושה הרבה פעילות בתחום התרבות והחינוך וההתנדבות למען עולים חדשים.

אריה אברהם: זאת אחת הערים שמובילה בתחום.

אריה אברהם: אני די מופתע ממה שאני שומע.

אריה אברהם: אם הבנתי נכון, אזי החינוך הממלכתי והחינוך האחר קיימים כחוק של מדינת ישראל.

אריה אברהם: אנחנו חברי מועצת העיר צריכים מתוך החוקים האלה לבחור מה טוב בשבילנו.

אריה אברהם: זאת דעתי.

זאב אלקין: לפי מיטב ידיעתי, לא ניתנה לכם הסמכות.

אריה אברהם: היה וישנו משהו שעלול לגרום נזק לפעילות ל-23,000 משפחות אז זה לא עניין של חוק ואני חושב שצריך להיות שיקול דעת.

אריה אברהם: לאף אחד אין דבר נגד בית ספר “שובו” אלא שהוא ייצור נזק מצטבר למערכת החינוך.

אברהם רביץ: כמה ילדים יש במערכת החינוך?

אריה אברהם: 16,000 תלמידים.

אברהם רביץ: ב”שובו” יש 120 תלמידים.

אריה אברהם: זה קצת פחות מאחוז אחד.

אברהם רביץ: אתה רוצה שאני אתייחס לזה ברצינות?

זאב אלקין: נציגת משרד החינוך ואחר כך נציג משרד הפנים.

זאב אלקין: אגב, גברתי היית מאוד חסרה לנו בסיור.

זאב אלקין: הרמנו טלפון ללשכת המנכ"ל, כי הסיכום שלנו היה שנציג משרד החינוך יהיה נוכח לאורך כל הסיור.

זאב אלקין: נציג משרד המנכ"ל אמר לנו שההנחיות שקיבלת מהמנכ"ל ומהמערכת הן להיות איתנו לאורך כל הזמן והוא מאוד מצטער ומתנצל.

זאב אלקין: קיבלנו את התנצלותו.

לילי הורביץ: אתה יכול לקבל את התנצלותו אבל אני יכולה להגיד לך שאני מכירה את כל מוסדות החינוך בעיר.

זאב אלקין: על פי חוק הוא היה מחויב שנציג שלו יהיה בסיור.

לילי הורביץ: אני מכירה את כל מוסדות החינוך בהם ביקרתם, כך שאני יכולה להתייחס אליהם ספציפית מבנה מבנה.

לילי הורביץ: אני לא מתייחסת לסיטואציה ככפר סבאית, אלא כנציגת משרד החינוך.

לילי הורביץ: שוחחתי עם היועץ המשפטי שלנו, שנקרא עורך דין לירן שפיגל.

לילי הורביץ: במחוז מרכז ישנה יועצת משפטית, רות יפה, ואנחנו נעזרים בעורכי דין במשרד הראשי ולרשותנו עומד עו"ד לירן שפיגל.

לילי הורביץ: נכון להיום אלה הדברים: הוצא צו סגירה לבית הספר, על ידי מנכ"ל משרד החינוך.

לילי הורביץ: מי שמפעיל את בית הספר עובר עבירה פלילית והוא עבריין.

לילי הורביץ: "לא יפתח אדם בית ספר אלא אם כן יש לו רישיון", כפי שנאמר בסעיף 3 לחוק.

לילי הורביץ: סעיף 3 אומר: "מי שעובר על הוראות 33 או אינו מקיים הוראות צו סגירה על פי סעיף 32 בחוק, דינו מאסר שנה".

לילי הורביץ: הנושא נמצא בחקירת המשטרה ותפקיד המשטרה לחקור ולהגיש כתב אישום.

לילי הורביץ: בכל מקרה המשטרה חייבת לחקור.

לילי הורביץ: אנחנו יודעים שבית הספר הגיש ערר אך כרגע מופעל צו סגירה על בית הספר והוא יעבור על החוק אם הוא ייפתח.

זאב אלקין: לא היית בדיון הקודם.

זאב אלקין: כל האינפורמציה הזאת ידועה לנו והיא הוצגה בישיבת הוועדה ולכן את יכולה לחסוך מאיתנו את הפרק הזה.

לילי הורביץ: אני לא יכולה לחסוך לך.

לילי הורביץ: אני מביאה לך היום דברים מלשכת היועץ המשפטי של משרד החינוך.

זאב אלקין: היות והיועצת המשפטית של משרד החינוך נכחה בדיון הקודם, אז הדברים נאמרו.

זאב אלקין: לכן אני רוצה למקד את השאלות שלנו אליך: הסטטוס הקוו הנוכחי הוא ברור.

זאב אלקין: השאלה שעלתה בדיון היא: למה לא ניתן היתר?

זאב אלקין: זה הנושא כאן.

אברהם מיכאלי: על בסיס מה הוציאו את צו הסגירה אם משרד הבריאות טוען שהוא בכלל לא המליץ לכם לסגור?

לילי הורביץ: על פי הטענה, המבנה אינו מתאים לאכלס את התלמידים עקב המיקום באזור התעשייה.

זאב אלקין: על סמך איזו החלטה?

לילי הורביץ: אני לא יודעת.

זאב אלקין: מה זאת אומרת שאת לא יודעת?

זאב אלקין: את נציגת משרד החינוך ואת חייבת לתת תשובה.

לילי הורביץ: אני לא יכולה לתת לך תשובה על מה שאני לא יודעת.

זאב אלקין: אם יש לך בעיה, את יכולה להתייעץ עם לשכת המנכ"ל.

לילי הורביץ: הכנתי שיעורי בית.

זאב אלקין: כנראה שהכנת שיעורי בית בכיוון הלא נכון.

לילי הורביץ: לא שלחת שאלות.

זאב אלקין: השאלות נשאלו בדיון הקודם.

זאב אלקין: כנראה שמי שהיה בדיון הקודם לא דאג להעביר אותן למי שנמצא כאן.

זאב אלקין: השאלה מאוד פשוטה.

זאב אלקין: בדיון הקודם שאלנו את נציגי המשרד למה לא ניתן היתר ומה הנימוקים.

זאב אלקין: נציגי המשרד הסבירו לנו שזה נכון שהעירייה מתנגדת.

זאב אלקין: אם העירייה היתה תומכת ונותנת אישור חיובי לוועדה לתכנון ובניה, אז היה להם יותר קל לתת אישור.

זאב אלקין: הם מודעים לזה שלפי החוק זכותם לתת אישור גם כשהעירייה מתנגדת.

לילי הורביץ: אבל הם לא נתנו אישור.

זאב אלקין: אני לא שואל האם הם נתנו או לא.

זאב אלקין: אני שואל למה לא נתנו אישור?

זאב אלקין: ככנסת, תפקידנו הוא לבדוק את הרשות המבצעת.

לילי הורביץ: כנראה שהם קיבלו ממצאים שהמקום לא ראוי לאכלס תלמידים.

זאב אלקין: אנחנו לא מדברים על ממצאים, אנחנו מדברים על עובדות.

זאב אלקין: בדיון הקודם נאמר לנו על ידי נציג משרד החינוך, שהסיבה היחידה שבגללה לא ניתן היתר קשורה למסמך שהם קיבלו ממשרד הבריאות.

זאב אלקין: הציגו בפנינו את המסמך הזה.

זאב אלקין: אנשי משרד הבריאות, היושבים כאן, יכולים להעיד - - -

לילי הורביץ: הוא כתב מסמך שכנגד?

זאב אלקין: הוא טוען שהמסמך לא חוקי.

לילי הורביץ: אז שיכתוב אלי.

לילי הורביץ: הוא כתב לי את זה?

רוברט אילטוב: הוא אמר את זה לפרוטוקול.

לילי הורביץ: זה שהוא אמר את זה בעל-פה - - -

זאב אלקין: הוא אמר את זה לפרוטוקול של ועדת החינוך של הכנסת.

אברהם רביץ: לך יש דעה פרטית בעניין?

לילי הורביץ: לא, חס וחלילה.

אברהם רביץ: בטח, היא גרה פה.

לילי הורביץ: לא, לא נכון.

לילי הורביץ: אני מפקחת בישוב שיש בו "שובו" והוא פועל.

יורם סיון: יש נוהל ברור וסגור בין משרד הבריאות ומשרד החינוך.

יורם סיון: שם נאמר מה משרד החינוך צריך לעשות כאשר הוא רוצה לפתוח מוסד חדש.

יורם סיון: אני מדבר כרופא וכנציג משרד הבריאות.

יורם סיון: כל הדברים שנאמרו כאן אינם מעניינים אותי.

יורם סיון: אני עושה אנלוגיה כי אני גם זה שמאשר פתיחת בתי חולים, מוסדות בריאות וכדומה.

יורם סיון: ראש העיר דיבר על ליקויים בכיבוי והצלה.

יורם סיון: לי לא ידוע על כך.

יורם סיון: מאחר ואני נכה ברגל הסברתי למנהלת שאוי ואבוי אם הייתי צריך לרוץ את הזוויות האלה.

יורם סיון: חשבתי שלילדים זה יהיה יותר קל.

יורם סיון: עכשיו אני מדבר כאיש מקצוע במשרד הבריאות.

יורם סיון: במסמך של 3 עמודים כתוב בדיוק מה משרד החינוך צריך להגיש לנו, כולל אם אושר שימוש חורג באזור תעשייה.

יורם סיון: אם זה אזור תעשייה מאושר לשימוש חורג, צריך שיהיה תסקיר של בריאות הסביבה, תסקיר של עשן, תסקיר של כל מיני דברים אחרים.

יורם סיון: כל הדברים האלה לא הוגשו.

יורם סיון: כל מה שנעשה עם "שובו", היה עם איזה מאכר בשם פרידמן, שאני לא יודע מיהו.

יורם סיון: הוא מסתובב במסדרונות של משרד הבריאות והוא מביא מוציא ולוקח.

יורם סיון: למיטב ידיעתי, גם לא הוגשו תכניות מאושרות של הבניין הזה, אבל זה לא הנושא.

זאב אלקין: האם הגיעה אליכם פניה רשמית של משרד החינוך?

יורם סיוון: אני לא יכול כרגע לומר אם היתה פניה רשמית, אבל גם אם הגיעה פנייה כזאת, הם לא קיבלו תשובה רשמית.

יורם סיוון: אני לא יודע מי הדליף את המכתב של המפקחת.

יורם סיוון: זה מסמך פנימי שלנו.

משה גפני: למה העובדת הזאת באה לבדוק?

יורם סיוון: זה דבר שאני לא יודע.

משה גפני: למה הוזמנת לישיבה הזאת?

יורם סיון: זומנתי אתמול בחמש אחר הצהריים לישיבה בנושא של "שובו".

משה גפני: לא בדקת עם העובדת שלך למה בכלל היא הלכה לשם?

יורם סיון: אני לא ידעתי על המסמך הזה.

משה גפני: ההסתברות היא שאם עובדת של משרד הבריאות הלכה לשם, מישהו אמר לה ללכת.

יורם סיון: יכול להיות, אבל העובדת הזאת של משרד הבריאות לא יכולה לתת חוות דעת.

זאב אלקין: חבר הכנסת גפני אתה מתפרץ לדלת פתוחה.

יורם סיון: כאשר אנחנו נבדוק, נקבל תסקיר סביבה, נקבל חוות דעת של גורמי הצלה וכבאות וחוות דעת סביבה.

יורם סיון: לדוגמה, אם במבנה ממול יש מחסנים של חומרים כימיים שיכולים להתפוצץ, והיה לנו מקרה דומה בראש העין, אז כמובן שאי אפשר.

לילי הורביץ: תוך כמה זמן אתם יכולים להמציא את התסקירים?

יורם סיון: כדי לקבל את התסקירים פונים לחברה מופרטת שעובדת בשירותכם, לא אצלי.

זאב אלקין: לכן, השאלה שלי מופנית לנציגת משרד החינוך.

זאב אלקין: תסבירי איך קרה שמשרד החינוך, שקיבל את הפניה, לא פנה.

זאב אלקין: בדיון בכנסת בוועדה הוצג לנו מסמך פנימי שניתן ללא סמכות, ועל זה ביסס המשרד את כל הטענות וכבר הפעילו משטרה לחקירות.

זאב אלקין: אני שואל איך זה קרה?

זאב אלקין: איך קרה שמשרד החינוך התבסס על מסמך לא חוקי על מנת להוציא איסור על פעולת בית הספר ועוד פנה למשטרה?

לילי הורביץ: יתכן ומשרד החינוך לא ידע על המסמך.

יורם סיון: אין במכתב פניה למשרד החינוך, זה מסמך פנימי.

לילי הורביץ: אני מבקשת לראות את המסמך.

משה גפני: מה התפקיד שלך במשרד החינוך?

לילי הורביץ: אני מפקחת בכירה במשרד החינוך.

לילי הורביץ: אני מפקחת מתאמת אחראית על החינוך היסודי ואני יד ימינה של מנהלת המחוז.

זאב אלקין: בתור יד ימינה של מנהלת המחוז בטח תוכלי להסביר לנו.

לילי הורביץ: אני לא יכולה להסביר לך.

לילי הורביץ: אם אני מסתכלת על המכתב כתוב פה: "מדינת ישראל, משרד הבריאות, מחוז מרכז, לשכת הבריאות הנפתית פתח תקווה".

לילי הורביץ: זאת אומרת שקיבלו איזה מסמך.

זאב אלקין: אבל יש נוהל ברור.

לילי הורביץ: סליחה הגיע מכתב רשמי ממדינת ישראל, מחוז מרכז.

לילי הורביץ: המכתב מופנה לאינג'ינר ריבה ברגר, מפקחת נפתית לאיכות הסביבה.

זאב אלקין: מה זה קשור למשרד החינוך?

לילי הורביץ: נערכה ביקורת תברואתית ובית הספר ממוקם באזור התעשייה, כאשר מצד אחד ממוקם מוסך ומצד שני יש מגרש גרוטאות.

זאב אלקין: שלא נמצא.

זאב אלקין: את לא היית איתנו בסיור אבל אמרת שאת מכירה היטב את המבנים.

זאב אלקין: אני מזכיר לך נשכחות שאין שם מגרש גרוטאות.

יורם סיון: האם משרד החינוך פנה באופן רשמי למשרד הבריאות וביקש אישור לבית הספר?

לילי הורביץ: כרגע אני לא יכולה להשיב לך.

לילי הורביץ: אני מוכנה לבדוק.

אברהם רביץ: את מפקחת בכירה.

אברהם רביץ: ידעת על קיומו של בית הספר הזה.

אברהם רביץ: איך זה שלא דאגת, במשך שנה שלמה, שהעירייה תקיים דיון על הבקשה לקבל שימוש חורג?

לילי הורביץ: עשו דיון, אני לא הייתי שותפה בדיון.

לילי הורביץ: אצלו לא התקיים דיון.

לילי הורביץ: אל תערבב, אני לא שייכת לעירייה.

לילי הורביץ: אני לא איש של העירייה, לא שייכת לעירייה.

לילי הורביץ: הוא דיבר על דיון שהעירייה היתה צריכה לערוך.

לילי הורביץ: הוא לא דיבר על דיון במשרד החינוך.

לילי הורביץ: רציתי לומר דבר נוסף.

לילי הורביץ: פתיחת מוסד חינוכי נוסף בעיר, כאשר אנחנו נמצאים במצוקה של שעות ולאחר שצמצמנו את בתי הספר, לוקח תלמידים ממערכת החינוך הממלכתית וגורם שוב לצמצום ולבעיות במסגרת הממלכתית.

זאב אלקין: את אומרת את זה רשמית כנציגת משרד החינוך?

לילי הורביץ: כן.

זאב אלקין: זה נרשם בפרוטוקול.

זאב אלקין: הדיון יהיה עם הממונים עליך.

לילי הורביץ: תרשום, אתה בכלל לא מפחיד אותי.

זאב אלקין: ברגע שמנכ"ל המשרד מגיע לוועדה הוא אומר שלא היה ולא נברא ולא יכול שנציג רשמי, עובד רשמי של משרד החינוך, אמר שהוא מעדיף את הזרם הממלכתי על פני זרם אחר.

עופרה דונסקי: היא מדברת על פתיחת בתי ספר.

לילי הורביץ: אני לא דיברתי על העדפה.

לילי הורביץ: סליחה, אתה לא תכניס לי מילים לפה.

לילי הורביץ: הדברים מוקלטים, אתה לא תכניס לי דברים לפה.

לילי הורביץ: לי לא מכניסים דברים בפה.

לילי הורביץ: אני בפירוש עומדת על דעתי.

זאב אלקין: עד סוף הישיבה אני מבקש ממך לתת לי תשובה מוסמכת בשם המשרד.

זאב אלקין: את נציגה יחידה של משרד החינוך ואת מחויבת לתת את התשובה בשם המשרד.

זאב אלקין: אני מודיע לך שאת מייצגת כאן את השרה ועל כן את חייבת לתת לנו תשובה מחודשת לשאלה: על סמך מה משרד החינוך הוציא את האיסור על פעילות “שובו”?

זאב אלקין: אנחנו מבקשים לדעת מהי התשובה לאור מה שנתגלה כאן, שהמסמך של משרד הבריאות אינו תקף, וזאת בניגוד לעמדת המשרד שהוצגה בוועדה.

זאב אלקין: בבקשה, יש לך זמן.

זאב אלקין: את יכולה להתייעץ עם לשכת המנכ"לים ועם כל מי שאת רוצה.

משה גפני: אני חושב שאתה מטיל עליה מטלה שהיא לא בכוחה.

משה גפני: היא איננה יכולה לעשות את זה.

זאב אלקין: יד ימינה של מנהלת המחוז?

משה גפני: לפי מה שהיא אמרה, היא מפקחת בכירה במשרד החינוך, יש ימינה של מנהלת המחוז.

משה גפני: זה לא רלוונטי כי הדיון הזה שייך לאגף לחינוך מוכר.

משה גפני: האגף לחינוך מוכר במשרד החינוך אינו קשור לגברת הנכבדה, כפי שהיא הציגה את עצמה.

משה גפני: מנהלת המחוז גם לא יכולה לדעת האם הוגשה בקשה על ידי משרד החינוך.

משה גפני: רק השרה, המנכ"ל ומנהלת האגף לחינוך מוכר יכולים לדעת.

משה גפני: זה אגף נפרד במשרד החינוך.

זאב אלקין: רק שהמנכ"ל קבע מי מייצג אותו כאן.

משה גפני: בסדר, מותר גם למנכ"ל לטעות, הוא בשר ודם.

משה גפני: אני מכיר את המערכת.

משה גפני: אתם באתם בדעה ועמדה ברורה וחד משמעית.

משה גפני: די הזדעזעתי כשקראתי את הפרוטוקול של הוועדה, שמחפשים דרכים משפטיות איך לסגור את בית הספר.

משה גפני: לפני 3 שנים הייתי בבית המשפט לעניינים מנהליים בעניין בית ספר שנמצא באזור תעשיה בעיר אחרת בשרון.

משה גפני: השופט סטרשנוב פסק שצריך לאבטח את בית הספר.

משה גפני: לבית הספר הזה יש רישיון לפעול באזור תעשיה והוא במצב הרבה יותר גרוע ממצבו של בית הספר "שובו" בכפר סבא.

משה גפני: אם רוצים לאשר את בית הספר, זה ניתן באופן חוקי, נקודה.

משה גפני: אני אומר לכם מניסיון רב שנים.

משה גפני: אתם אומרים, די ביושר, שאתם לא רוצים.

משה גפני: אתם רוצים את התלמידים האלה כבשר תותחים בבתי הספר, על מנת למלא את המכסות של בתי הספר הממלכתי והממלכתי דתי.

משה גפני: ההורים יכולים לרצות מה שהם רוצים, אנחנו חייבים למלא את הכיתות אחרת יהיו פחות תקציבים.

משה גפני: יושב ראש הוועדה אמר שזה דבר נכון.

משה גפני: ברגע שמדינת ישראל תחליט שכדי למלא את המכסות של כל בתי הספר בארץ, צריך שכולם ילמדו, ללא יוצא מן הכלל, בבתי הספר הממלכתיים והממלכתיים דתיים, יבטלו, למשל, את בתי הספר של נועם.

משה גפני: אגב, בית ספר דמוקרטי יש לכם?

יהודה בן חמו: כן.

משה גפני: לא ידעתי.

אברהם רביץ: זה לא זרם.

משה גפני: תאמין לי, אנחנו החרדים מכירים את הפטנטים האלה יותר טוב.

אברהם רביץ: אני יודע, למדנו את זה מכם.

משה גפני: אין זרמים בכפר סבא, אבל יש בית ספר דמוקרטי וזה בסדר.

משה גפני: אני מאוד בעד דמוקרטיה אני מקווה שתיישמו את זה בסוף דבריי.

משה גפני: מדינת ישראל החליטה בחוק באופן חד משמעי.

משה גפני: חוק יסודות התקציב קובע שאין כספים ייחודיים במדינת ישראל.

משה גפני: בתי הספר השייכים לחינוך הממלכתי החרדי, שזה החינוך העצמאי, ש"שובו" הוא סניף שלו, מוכרים לכל דבר ועניין ומתוקצבים בשווה כמו לכלל ילדי ישראל.

משה גפני: זה מה שהחוק קובע.

משה גפני: ישנו היום חוק נהרי שאני לא אוהב אותו.

משה גפני: לחבר הכנסת רביץ ולי יש חוק אחר שנמצא בוועדת החינוך.

משה גפני: אנחנו לא אוהבים את חוק נהרי.

משה גפני: הצבענו נגדו מחוסר ברירה.

אברהם מיכאלי: תאהב אותו בהמשך.

זאב אלקין: חבר הכנסת מיכאלי, לא פה.

משה גפני: לכן החוק מחייב את כולם.

משה גפני: יכולה לבוא מועצת העיר, גברתי היועצת המשפטית, ולהמליץ למשרד החינוך להגיד שבכפר סבא שונים מכל מקום אחר בארץ ולא מכניסים אליה זרמים אחרים.

משה גפני: תגידו את האמת, אני מבקש מכם.

משה גפני: יועצת משפטית היא סמל הטוהר.

משה גפני: תגידו שאתם לא רוצים את בית הספר הזה.

משה גפני: עזבו את כל הסיפורים האחרים כמו בריאות.

משה גפני: תאמינו לי, לא גיליתם הכל.

משה גפני: יש עוד הרבה סיבות.

יהודה בן חמו: אמרתי פעם משהו לא ישר?

משה גפני: אני אמרתי את זה?

יהודה בן חמו: אמרתי את האמת.

משה גפני: אמרתי ליועצת המשפטית והתכוונתי אליך.

משה גפני: תיראו, אתם הולכים בדרך לא נכונה ואני אומר לכם את זה באופן הכי חברי.

משה גפני: “שובו” הוקמה בגלל ייסורי המצפון שהיו לרבים מאוד בארץ ובעולם על מה שהיה ברוסיה במשך 80 שנה.

משה גפני: גם אנשים בארצות הברית אומרים: "מה עשינו למען האנשים האלה שעלו לארץ?"

יהודה בן חמו: הם גמרו לי את הדיו בפקס.

יהודה בן חמו: הם שולחים לי פקסים מאוסטרליה, מארצות הברית.

משה גפני: בית ספר "שובו" איננו בית ספר חרדי בהגדרה.

משה גפני: לאחר שתלמידיו מסיימים את בית הספר הם לא הולכים לישיבות.

משה גפני: הבנות הולכות לשירות לאומי, הבנים הולכים לצבא, הם הולכים לאוניברסיטאות.

משה גפני: הרמה בבית הספר היא רמה גבוהה מאוד.

משה גפני: סליחה, אני מפריע?

זאב אלקין: נציגת משרד החינוך חולקת על דעתם של נציגים אחרים של משרד החינוך.

זאב אלקין: נציגים בכירים של משרד החינוך אמרו במספר דיונים שהם משבחים את הרשת על הרמה הגבוהה של הלימודים.

אברהם רביץ: אני יכול לבחון אותך אם אתה מכיר את הרשת.

יהודה בן חמו: אני כן.

יהודה בן חמו: ביקרתי ברשת.

משה גפני: מותר לי להביע את דעתי ואני אומר לכם שהרמה גבוהה מאוד.

משה גפני: אני נמצא הרבה בבתי ספר ממלכתיים, ממלכתיים דתיים ובבתי ספר חרדיים.

אברהם רביץ: במיוחד הרמה גבוהה יותר מהממלכתיים.

משה גפני: הרמה גבוהה מאוד.

משה גפני: באים הורים, בכפר סבא, כמו בכל מקום אחר, ומבקשים לשלוח את הילדים שלהם לבית ספר “שובו”.

משה גפני: אתם לא מסכימים וזה בסדר גמור.

משה גפני: יש לכם את המדיניות של העירייה ואיחודם של בתי ספר וכדומה.

משה גפני: אתם רוצים לכפות על ההורים והתלמידים, תושבי כפר סבא.

משה גפני: בית הספר מלמד את העולים מברית המועצות את כל המקצועות ברמה הכי גבוהה עם לימודי יהדות.

משה גפני: זאת הקונספציה שמלווה את “שובו” עד היום.

משה גפני: המטרה היא לשלב את העולים החדשים בחברה.

משה גפני: אדם שנולד בארץ, גם אם הוא למד בבית ספר ממלכתי וגם אם הוא למד בממלכתי דתי, ובוודאי בחרדי, יש לו מושגים של יהדות.

משה גפני: מי שבא מרוסיה אין לו מושג ביהדות.

משה גפני: נותנים לו גם מושגים של יהדות.

משה גפני: באים הורים שלחלוטין אינם דתיים, ואומרים שמתוך בחירה הם רוצים את זה.

משה גפני: לא יעזור אדוני ראש העיר.

משה גפני: המלחמה שלכם נגד בית הספר לא תעזור.

משה גפני: בית הספר יפעל כי אנחנו חיים בחברה דמוקרטית.

משה גפני: אתם לא יכולים לקחת את הילדים האלה בגלל שלכם יש מדיניות ואתם רוצים להחיל אותה בכפיה על ההורים של תלמידי בית ספר "שובו".

משה גפני: אתם יודעים מה?

משה גפני: בית ספר "שובו" לא נמצא בראש דאגותיי.

משה גפני: כמו לרב רביץ, יש לי בעיות קשות בחינוך החרדי.

משה גפני: יש לנו בעיות קשות עם מערכת החינוך החרדית.

משה גפני: אנחנו מרגישים מחויבות מצפונית, מוסרית, שאין למעלה ממנה, כלפי ילדים שנמצאים פה ושאומרים שהם רוצים את החינוך הזה.

משה גפני: אני פונה אליך, אדוני ראש העיר.

משה גפני: תעזוב את כל מה שמסביב.

משה גפני: אני יודע שאתה שולט פה שלטון ללא מיצרים.

משה גפני: אתה עושה עם נציג ש"ס מה שאתה רוצה, אתה עושה עם נציגים שלך מה שאתה רוצה.

משה גפני: הם ישמעו מה שאתה אומר.

משה גפני: לא תהיה תפארתך על הדרך הזאת.

משה גפני: יש פה הורים וילדים שרוצים את החינוך הזה.

משה גפני: החינוך הזה ימשיך.

משה גפני: לא ביקשו ממך שתיזום את זה.

משה גפני: המדיניות שלך היא לא ליזום את זה.

משה גפני: אנחנו לא נרפה מהעניין.

משה גפני: אתה לא מכיר את חברי הכנסת עם המצפון.

משה גפני: אתה מכיר אותם מהתקשורת, כשאתה יוצא עם הדרכון מכפר סבא.

משה גפני: אתה חושב שחברי הכנסת הם כאלה שצועקים כל הזמן ומתפרצים.

משה גפני: מאחורי המעטה של הבדיחות עומדים אנשים רציניים.

משה גפני: חוץ ממני, חברי הכנסת הם אנשים רציניים.

משה גפני: הם לא ירפו מהעניין הזה.

משה גפני: יש לך אפשרות לבוא לתוך העניין הזה.

משה גפני: להסדיר את העניין עם תחומים מוגדרים, עם גבולות ברורים.

משה גפני: ברגע שתהיה כזאת התנגדות ואנחנו נמשיך לעזור להם, יהיו יותר אנשים בכפר סבא שירצו להצטרף לבית הספר.

משה גפני: אנשים יתחילו להתעניין בבית הספר.

משה גפני: אם אנשים יתחילו להתעניין המספר לא יהיה 160 אלא הרבה יותר גבוה.

משה גפני: אני מציע לך עצה חברית.

משה גפני: תשנה את הקונספציה.

משה גפני: עזוב את הטיעונים המשפטיים.

משה גפני: עם הטיעונים המשפטיים אפשר לשחק איך שרוצים.

משה גפני: אתה יודע?

משה גפני: היה חבר קונגרס אמריקאי שאמר: "החוק נעשה רק בשביל דבר אחד.

משה גפני: בשלב שאני ארצה לסדר אותך, יהיה לי את החוק".

משה גפני: עוד לא הלכנו לבדוק איך נפתחו כאן בתי ספר.

משה גפני: האם כולם קיבלו שימוש חורג?

משה גפני: תמיד מוצאים בעיות בעירייה.

משה גפני: תאמין לי, אין עירייה אחת שאין לה בעיות.

זאב אלקין: למה בתי ספר?

זאב אלקין: אותו קיוסק שראינו ממול.

זאב אלקין: מעניין אותי כמה זמן לקחה שם הבקשה.

משה גפני: אדוני ראש העיר, אני אומר לך, אל תדבר על החוק, זה לא נושא הדיון.

משה גפני: כולנו נשמור על החוק ונמצא את הפיתרונות החוקיים, המסודרים, כפי שנמצא בכל מקום, בכל עירייה ובכל רשות מקומית.

משה גפני: אתה יודע?

משה גפני: "לא חרבה ירושלים אלא שהעמידו את דבריהם על דין תורה".

משה גפני: אתה יודע שיש מאמר חז"ל כזה?

משה גפני: אתה רוצה ללכת בדקדוקי החוק?

משה גפני: תאמין לי, נמצא עליך גם.

משה גפני: תרשמי שם שזה איום.

משה גפני: אתה רוצה ללכת על העיקרון האידיאולוגי, הקונספציה, איך אנחנו מתייחסים לעולים החדשים?

משה גפני: איך אנחנו נותנים להם את המעט שאנחנו יכולים לתת להם?

משה גפני: אמרתי שזה לא נושא חרדי.

משה גפני: אני מציע לך, לשבת עם עצמך ולחשוב האם אתם הולכים בדרך נכונה.

משה גפני: מניסיון שהיה לי עם בתי ספר דומים במקומות אחרים, רוב ראשי הרשויות נכנסו לתוך המתווה הזה.

משה גפני: אם אתה לא יכול לנצח את האויב שלך, תצטרף אליו.

משה גפני: אני מציע לך להצטרף לעניין הזה, לקבוע את התחומים ואת הגבולות וללכת עם ההורים ולא נגדם.

זאב אלקין: נציג משרד הפנים בבקשה.

שוקי עמרני: אני רוצה להתייחס ל-4 נקודות מהפן המקצועי, מתוקף תפקידי כיו"ר הוועדה המחוזית לתכנון ובניה.

שוקי עמרני: ראשית, על שולחן הוועדה המחוזית לא נמצאת בקשה או פניה שקשורה לבית הספר הזה.

שוקי עמרני: במשרד הפנים לא נמצא שום דבר הקשור לבית הספר.

שוקי עמרני: שנית, שימוש חורג הוא הליך חוקי מבחינת נהלי התכנון והבניה.

שוקי עמרני: כמובן שאנחנו עושים כל מאמץ כדי לצמצם אותו ולהשתמש בו, בהתאם למה שהמחוקק קבע כשימוש חורג, למקרים חריגים במיוחד.

שוקי עמרני: שלישית, האישור לשימושים חורגים נתונה בסמכות הוועדה המקומית לתכנון ובניה כפר סבא.

זאב אלקין: 8 חודשים זה תקין מבחינת הנוהל המקובל?

שוקי עמרני: אני חושב שראש העירייה, שהוא גם יושב ראש הוועדה המקומית, ציין כבר בדבריו שזה משהו שאינו תקין במובן שהוא לא הובא לדיון.

שוקי עמרני: ברגע שראש העיר הודה בדברים, אין צורך שאחזור על הדברים.

זאב אלקין: האם אתה לא מופקד על הבקרה של העיריות כדי שיפעלו על ידי הנהלים?

שוקי עמרני: אין לנו את היכולת, מבחינת המערכות שלנו.

שוקי עמרני: מחוז המרכז כולל את אליכין בצפון עד חבל יבנה בדרום.

שוקי עמרני: לועדות המקומית מגיעות מאות רבות של תכניות.

שוקי עמרני: רק ברמה של הוועדה המחוזית אני מטפל בכ-1,000 תכניות.

שוקי עמרני: כשמגיעה אלינו בפניה שוועדה מקומית לא דנה בתכנית בפרק זמן סביר שקבוע בחוק, אנחנו מתערבים.

שוקי עמרני: פרק הזמן הוא 90 יום סך הכל.

שוקי עמרני: אם מישהו היה פונה אלינו, היינו מורים.

שוקי עמרני: מאחר ולוועדה המקומית לתכנון ובניה נקבע מועד לדיון בחודש אוקטובר, אין מקום להתערב, מה גם שלא פנו אלינו ולא ביקש את התערבותנו.

שוקי עמרני: ביקשת שאתייחס לנושא קבלת החלטות על ידי מועצת עיר.

שוקי עמרני: אני לא משפטן וזאת סוגיה משפטית, אבל בעבר נתקלנו בסוגיה הזאת וניתנה חוות דעת שלאף גורם אין סמכות להתערב בדיון שמתקיים על ידי מועצת העיר ובסוג ההחלטות שהם מקבלים.

שוקי עמרני: אחרי שהם קיבלו את ההחלטה יש מקום לבחון אם היא חוקית או לא.

שוקי עמרני: לאחר שמועצת העיר קיבלה החלטה מסוימת ומישהו חושב שהיא לא חוקית, זכותו לפנות ליועץ משפטי של העירייה.

שוקי עמרני: ברגע שחוות הדעת של היועץ לא מקובלת עליו, זכותו לפנות ליועץ משפטי של משרד הפנים.

שוקי עמרני: בכל מקרה, מבחינת ההליך החוקי, לאחר שהוועדה המקומית לתכנון ובניה כפר סבא תדון בבקשה, ישנן שתי אפשרויות: אם היא אישרה את השימוש החורג אין בעיה.

שוקי עמרני: אם היא לא אישרה את השימוש החורג, יש סמכות בהליך החוקי לפנות לוועדת הערר של מחוז המרכז.

זאב אלקין: ביקשתי גם את התייחסותך למבנים של בתי ספר לשעבר.

זאב אלקין: ביקרנו במספר מבנים שחלקם תפוסים, למשל, על ידי לשכת הרווחה המחוזית וחלקם על ידי פונקציות אחרות וחלקם נטושים.

זאב אלקין: האם במצב כזה שישנו בית ספר שמעוניין לפעול בעיר – אגב, זאת שאלה שמופנית גם לנציגת משרד החינוך.

זאב אלקין: נציגי המשרד אמרו לנו שבתי הספר האלה ניבנו ממימון של המשרד.

לילי הורביץ: לפרוטוקול אני רוצה לומר שאת התשובות אתה צריך לקבל מהגברת לבנה אברמוביץ.

זאב אלקין: לא.

זאב אלקין: ברגע שהשרה החליטה שאת מייצגת אותה כאן, את צריכה לתת את התשובות.

לילי הורביץ: אני לא מחויבת לתת תשובות.

זאב אלקין: זה החוק, גברתי.

לילי הורביץ: נאמר לי שלבנה אברמוביץ היא זאת שצריכה לתת את התשובות מכיוון שזה שייך למוכר שאינו רשמי.

זאב אלקין: למעשה את מודה שנשלחת לפה בטעות והנושא הזה לא קשור אליך.

לילי הורביץ: אמת.

שוקי עמרני: לגבי שימושים במבני ציבור, הסמכות נתונה למועצת העיר ולוועדה המקומית לקבוע לגבי השימושים, כל זמן שהם נעשים כחוק.

שוקי עמרני: כאשר מישהו פונה בתלונה על עוול שנגרם או שנעשה בצורה בלתי חוקית, אנחנו בוחנים את הדברים.

זאב אלקין: אחרי שהסוגיה עלתה, אתם יכולים לעשות בדיקה?

שוקי עמרני: מה אתם מבקשים לבדוק?

זאב אלקין: האם השימוש במבנים שהם בתי ספר לשעבר כמשרדים של העירייה זה שימוש נכון?

שוקי עמרני: אם מועצת העיר החליטה זה בסדר.

שוקי עמרני: כמשרד הפנים אנחנו לא נכנסים לסוגיות האלה.

זאב אלקין: בסדר גמור.

זאב אלקין: נתתם לי רעיון להצעת חוק.

יהודה בן חמו: ברשותך, שני משפטים כי אני צריך ללכת.

יהודה בן חמו: חבר הכנסת גפני, אני רוצה לומר לך ולרב אברהם רביץ, באופן אישי.

יהודה בן חמו: רציתי להזכיר לכם מאיפה אנחנו מכירים.

יהודה בן חמו: שניכם נחשבים בעיני כמי שמייצגים את הקהילה החרדית בצורה רהוטה, נאמנה, ונעים לשמוע את דעתכם.

יהודה בן חמו: אני רוצה להזכיר לכבוד הרב רביץ מאיפה אנחנו מכירים.

יהודה בן חמו: במסגרת עבודתי הקודמת, כעובד קהילתי בעיר, הוזמנתם לכאן לפחות פעמיים להרצות בפני תלמידים.

יהודה בן חמו: המדיניות היתה להשמיע לתלמידים את כל הדעות הרווחות בפוליטיקה הישראלית.

יהודה בן חמו: ככאלה הוזמנתם, ולשבחכם אני יכול לומר שייצגתם נאמנה את הדעות ופתחתם בפני תלמידים, שאינם דתיים, צוהר אחר שהם לא הכירו.

יהודה בן חמו: אני רוצה לומר במלוא הצניעות ובמלוא הענווה שאני לא מכיר חברה או קהילה במדינת ישראל שבמשך שנים רבות, עוד מקודמיי, ידעו לרקום מערכת יחסים בין כל הזרמים: דתיים וחילונים, עולים וותיקים.

יהודה בן חמו: יש לנו 70 תושבים מוסלמים שגרים בקצה העיר.

יהודה בן חמו: יש לנו פה מכל הגוונים, מכל הסוגים.

יהודה בן חמו: אני אומר לכם שבאופן אישי וציבורי לא נתקלתי פה - - -

אברהם רביץ: אז מה קרה?

יהודה בן חמו: רגע.

יהודה בן חמו: אני אומר שבטח ובטח אין כאן כוונה לפעול נגד האוכלוסייה - - -

משה גפני: את זה כבר הבנו.

משה גפני: תגיד תכלס, מה אתה מציע?

יהודה בן חמו: אין לנו שום כוונה לפעול נגד הקהילה הרוסית, עולים מחבר העמים.

משה גפני: מה אתה מציע?

יהודה בן חמו: אני מגיע לזה.

יהודה בן חמו: אין לנו שום כוונה, חלילה, לפעול נגד קהילה כזאת או אחרת.

יהודה בן חמו: בטח ובטח לא מחבר העמים.

יהודה בן חמו: אין פה 20,000, אין פה 20%, כולם חברים, שותפים ומשולבים בקהילה, ביניהם אנשים בעלי השפעה מאוד גדולה על מה שנעשה בעיר.

יהודה בן חמו: אני רוצה להציג בפניך את פרוטוקול מועצת העירייה, כפי שהובא לדיון במועצת העירייה.

יהודה בן חמו: כפי שאמרתי, הפרוטוקול מתומלל ומוקלט מילה במילה.

יהודה בן חמו: אני לא יודע אם הוא חתום מכיוון שהורידו לי אותו מהאינטרנט.

יהודה בן חמו: אני מציין שזה הפרוטוקול הרשמי.

יהודה בן חמו: ברשותך, אני גם אעביר אליך את הדוח של איגוד הכבאות, שנערך לאחר שמנהלת בית ספר "שובו" פנתה למפקד האיגוד לכבאות.

יהודה בן חמו: לא מצוין כאן התאריך שבו נערך הסיור אבל אני מצרף את הדוח לפרוטוקול.

יהודה בן חמו: אני רוצה לומר שאני מאוד תמה על אמירות כאלה ואחרות, שאולי דעת העירייה בכלל לא חשובה.

יהודה בן חמו: אני מקצין כדי להמחיש.

יהודה בן חמו: נאמר כאן שהעירייה היא פרוזדור - - -

רוברט אילטוב: היא חשובה אבל במסגרת החוק.

יהודה בן חמו: תרשה לי, אני אומר את הדברים במילים שלי בכדי להמחיש.

יהודה בן חמו: כאילו אנחנו כמו פרוזדור שעוברים ממנו מתי שרוצים, יוצאים ממנו כשרוצים.

יהודה בן חמו: אם רוצים אז מיידעים אותנו או שואלים אותנו.

רוברט אילטוב: אני חייב קריאת ביניים.

רוברט אילטוב: מה לעשות שכל דבר שאתה מחליט בעירייה צריך לעבור דרך משרד הפנים?

רוברט אילטוב: אז ההחלטות שלך בסדר אבל מה לעשות שיש כאלה שיצאו מהעיריות, כמוני - הייתי סגן ראש העיר בנתניה.

רוברט אילטוב: כל דבר עובר דרך משרד הפנים.

רוברט אילטוב: יש חוק והחוק קבע שאתה צריך לעבור דרך משרד הפנים ויש חוק שקבע שצריך להיות מוסד.

יהודה בן חמו: חד משמעי.

רוברט אילטוב: אתה סוברני להחליט השאלה האם החלטת במסגרת חוקית.

יהודה בן חמו: חד משמעית אני מצהיר פה שאנחנו נפעל אך ורק במסגרת החוק.

רוברט אילטוב: הדעה שלך חשובה מאוד, במסגרת החוקית.

יהודה בן חמו: אני אומר לך חד משמעית שאני אחווה את דעתי רק במסגרת החוק ואני אפעל רק במסגרת החוק ואני לא מתכוון לפעול שלא על פי החוק.

יהודה בן חמו: כל החלטה שלי, של מועצת העירייה, של עיריית כפר סבא - - -

רוברט אילטוב: שלא תצטייר פה תמונה שאנחנו אוסרים עליך לקבל החלטות.

רוברט אילטוב: החלטות צריכות להתקבל בצורה מסודרת.

יהודה בן חמו: רציתי לקוות שאולי מתייעצים איתנו.

רוברט אילטוב: אף אחד לא מתייעץ איתך.

רוברט אילטוב: גם כשהייתי בעירייה, לא התייעצו איתנו.

רוברט אילטוב: אנחנו קיבלנו החלטות ואם ההחלטה לא היתה חוקית היא היתה מתבטלת.

יהודה בן חמו: נכון, אז כל החלטה שלנו עומדת לביקורת של משרד הפנים.

יהודה בן חמו: אתם רשאים לבדוק אותה.

יהודה בן חמו: אני פונה לחבר הכנסת גפני להוציא מהפרוטוקול ושיחזור בו מהדברים שאמר לגבי "בשר תותחים", כי זה נשמע לא טוב.

יהודה בן חמו: אני לא חושב שהתכוונת לאיך שזה נשמע.

יהודה בן חמו: זה נשמע קיצוני מידיי, נשמע לא טוב.

יהודה בן חמו: אנחנו לא מתייחסים לאף ילד בעיר הזאת, דתי או חילוני, כבשר תותחים.

יהודה בן חמו: מבחינתנו כל ילד הוא הדבר היקר ביותר.

משה גפני: יהודה, אני חוזר בי מ"בשר תותחים".

יהודה בן חמו: לסיכום.

יהודה בן חמו: אני אומר לכם שעמדת העיר כפר סבא ועמדת העירייה היא לא עמדה פרטית שלי.

יהודה בן חמו: זאת עמדה של מועצת העירייה.

יהודה בן חמו: אני לא מכיר ראשי ערים ומנהיגים שיכולים לשחק בנבחרי ציבורי כפי שהם רוצים.

יהודה בן חמו: ישנם 19 איש כחברי מועצה.

יהודה בן חמו: אני יכול לעשות הסכמים קואליציוניים ולתמרן לכאן ולכאן, אבל כל גומי בסופו של יום יכול להיקרע.

יהודה בן חמו: אני גם לא רוצה לפגוע במעמדם של חברי המועצה, הם לא כאלה מריונטות.

יהודה בן חמו: אני ממעיט מכוחי.

יהודה בן חמו: נתת לי כוחות על טבעיים ואני רוצה להכניס את הכוחות לפרופורציות הנכונות.

יהודה בן חמו: דעתם של חברי המועצה חשובה.

משה גפני: אנחנו מבקשים שתביא את זה שוב בפני המועצה.

יהודה בן חמו: אני אגיד מה אני יכול לעשות.

יהודה בן חמו: אני גם רוצה להיפגש עם שניכם.

משה גפני: הצעה טובה.

משה גפני: אני מציע שתיפגש איתו ב-4 עיניים.

יהודה בן חמו: לסיכום, אני רוצה לומר לכם שהעמדה של מועצת העירייה לא באה כלאחר יד אלא לאחר דיונים מאוד מעמיקים.

משה גפני: אדוני ראש העיר, אתה גם צריך לכבד את הכנסת.

משה גפני: קיבלתם החלטה ואנחנו מכבדים את מועצת העיר.

משה גפני: באה לכאן ועדת החינוך של הכנסת והיא יושבת ומביעה את דעתה.

משה גפני: אתה לא יכול לבוא ולומר שיש החלטה ונגמר העניין.

משה גפני: תכבד גם אותנו.

משה גפני: אני מציע שתיפגש עם הרב אברהם רביץ.

משה גפני: אל תיתן פה הצהרות.

משה גפני: אנחנו יודעים שמועצת העיר החליטה אבל בכל אופן קיימנו דיון ואנחנו מתכוונים לקיים עוד דיון.

משה גפני: אני מבקש שתתייעץ עוד.

משה גפני: תאמין לי, אף אחד פה לא מתכוון פה לרעתך.

משה גפני: אני לא מתכוון לבוא לכפר סבא ולהילחם נגדך בבחירות.

משה גפני: תיפגש, תשמע את האנשים, אל תהיה נעול.

משה גפני: פעם בעבר גם הייתי נעול עד שתפסתי שצריך לשמוע אנשים אחרים.

משה גפני: אתה הולך פה למלחמה עם הורים, למלחמה עם תלמידים.

משה גפני: מועצת העיר החליטה, ואתה תהיה מכוסה מבחינה חוקית.

משה גפני: גם אנחנו נהיה מכוסים מבחינה חוקית.

משה גפני: הרב רביץ מכיר את העניין הזה מקרוב.

משה גפני: אתה גם שיבחת אותו ובזכותו שיבחת גם אותי.

משה גפני: תיפגש איתו ואז תקבל את ההחלטה.

משה גפני: אנחנו יודעים שכבר קיבלת החלטה, אבל תכבד גם את הכנסת.

משה גפני: גם אנחנו חושבים כמה דברים.

משה גפני: אנחנו לא יוצאים מכפר סבא עם דרכון, אנחנו נוסעים עם תעודת זהות בכל הארץ.

משה גפני: אנחנו צריכים לבוא גם למקומות אחרים.

יהודה בן חמו: אני בהחלט לוקח על עצמי להיפגש בימים הקרובים עם כבוד הרב על מנת להרחיב יותר ולשמוע יותר וכדי להתייעץ איתו.

יהודה בן חמו: אין לי קיבעון בעמדותיי, אני אשמח לשמוע ולהשתכנע.

יהודה בן חמו: אני רוצה להדגיש שאנחנו, כרשות, קיבלנו החלטה לאחר דיונים רבים, גם בוועדת חינוך, גם במועצת העירייה.

יהודה בן חמו: אני לא אומר שכל ההחלטות של מועצת עיריית כפר סבא, במיוחד בתקופה שלי, הן החלטות שאינן שגויות ושאי אפשר לתקן אותם.

יהודה בן חמו: אני רק אומר שהדברים נעשו לאחר דיונים ולאחר חשיבה מאוד מעמיקה.

יהודה בן חמו: אני מאוד מבקש, על מנת לא לפגוע במרקם היחסים שנבנו פה על ידי התושבים וגם על ידי פרנסי העיר, עוד הרבה לפני.

יהודה בן חמו: נאמר כאן שזה כביכול כנגד קהילה הרוסית, יוצאי חבר העמים.

יהודה בן חמו: לא היה ולא נברא.

יהודה בן חמו: לא נגד חרדים ולא נגד עולים חדשים.

יהודה בן חמו: אני מזמין אתכם לבקר משפחות חרדיות שלא חיות בקהילות נפרדות, את השכנים הטובים שלי כמו מרדכי אלבוים.

יהודה בן חמו: אנחנו גרים בניין ליד בניין.

יהודה בן חמו: יודעים לחיות בשלום גם בשבת, בימי מועד ובימי חול.

יהודה בן חמו: מרבית חברי מועצת העיר היום הם בעלי אוריינטציה דתית מסורתית, כולל עבדכם הנאמן.

יהודה בן חמו: חלילה, אני לא מדבר נגד אוכלוסייה דתית ולא נגד עולים מחבר העמים.

יהודה בן חמו: אני פונה אליכם, כי יש לכם אחריות גם מעבר להיותכם חברי כנסת.

יהודה בן חמו: אני מאמין שיש לכם את המצפון הציבורי שלא ליצור כאן מחלוקות בין קהלים וציבורים.

יהודה בן חמו: זה טבעי שיהיו חילוקי דעות אבל ברגע שיש הידברות יש גם חילוקי דעות.

יהודה בן חמו: אני מודה לכם מאוד.

רוברט אילטוב: אני מסכים עם הרב גפני שהרשת הזאת הוקמה על מנת ליצור קשר בין העולים מחבר העמים ליהדות.

רוברט אילטוב: המסגרת הזאת היא הטובה ביותר למקרים האלה.

רוברט אילטוב: חשוב לנו שהמסגרת הזאת תישמר.

רוברט אילטוב: אנחנו לא באנו לאיים, אנחנו נראה את מבחן התוצאה.

רוברט אילטוב: אם התוצאה לא תהיה מספקת, אנחנו נפעל כחברי כנסת.

רוברט אילטוב: ראינו פה כמה דברים שלא מקובלים עלינו והעלינו אותם על השולחן הזה.

רוברט אילטוב: אנחנו מבקשים שהדברים יסודרו, אם אפשר, כמה שיותר מהר.

רוברט אילטוב: אגב, אם הם פועלים במקום שהוא אינו חוקי, זאת אחריותך.

רוברט אילטוב: צריך לטפל בזה כמה שיותר מהר.

רוברט אילטוב: אתה צריך לפקח על המקום.

רוברט אילטוב: אני יודע שסמכויות של ראש עיר הן מאוד דרקוניות ואתה יכול לעשות הרבה.

רוברט אילטוב: אני פונה אליך אישית לפעול לכך שבת הספר הזה יישאר ולעזור לתת לו את כל הרישוי המתאים כדי שהילדים שנמצאים פה, וגם הם תושבי העיר, שהוריהם משלמים ארנונה, יהיו בפיקוח ובמקום מסודר.

רוברט אילטוב: זאת גם אחריותך.

אברהם רביץ: אני רוצה לספר לכם סיפור קצר שחוויתי אותו היום ושמאוד ריגש אותי.

אברהם רביץ: שם טמון כל הסוד של "שובו".

אברהם רביץ: ביקרתי במקום שבית הספר נמצא והגיע לשם יהודי מאוד מבוגר, בן 93.

אברהם רביץ: סבא רבא של אחד התלמידים שם.

אברהם רביץ: הוא שאל אותי אם אני מדבר יידיש.

אברהם רביץ: עניתי שכן.

אברהם רביץ: הוא אמר לי בהתרגשות שהוא למד ב"חדר" בעיירה אוקראינה.

אברהם רביץ: הוא הביע שמחה שהנינה שלו לומדת שם.

אברהם רביץ: זה כל הסוד.

אברהם רביץ: זה לקחת את ה-70 שנה של הנתק של יהדות ברית המועצות.

אברהם רביץ: סטלין עבד כל השנים.

אברהם רביץ: כל מה שאנחנו עושים זה לתת קמצוץ, ששום מערכת חינוך לא יכולה לתת, לא הממלכתית, לא הממלכתי דתי וגם לא החרדי.

אברהם רביץ: זה משהו שהוא יצירת מופת של כמה יהודים מארצות הברית שהתעוררו לעניין הזה וחשבו מה לעשות.

אברהם רביץ: נכון, שבהיה כי טוב כמה אזרחים לא עולים רצו גם להצטרף.

אברהם רביץ: אני רוצה לומר משהו ברמה החוקית.

אברהם רביץ: במדינת ישראל בן גוריון עשה את אחד הדברים המופלאים והקים את החינוך הממלכתי והממלכתי דתי.

אברהם רביץ: שאלו אותו מה עם החינוך העצמאי והוא אישר את החינוך העצמאי.

אברהם רביץ: החינוך העצמאי קירטע לאורך שנים עד התקופה שבה שבח וייס, וחברי כנסת נוספים שאיני זוכר את שמם, ביטלו את הייחודיים כי החינוך העצמאי חל על הייחודיים.

אברהם רביץ: אז חוקק החוק שהחינוך העצמאי ומעיין החינוך התורני הוא חוקיים לכל דבר.

אברהם רביץ: יש גם חוקים שמגבים את זכות ההורים לבחור את אחת מהרשתות.

אברהם רביץ: בסופו של דבר, כל בתי הספר הם בתי ספר של מדינת ישאל.

אברהם רביץ: אני רוצה שתבינו, אני מכיר בכוונותיכם הטובות.

אברהם רביץ: כאן זאת אוניית הדגל של כל העסק הזה.

אברהם רביץ: אם אתם תצליחו אז אנחנו נמצאים בצרות בכל הארץ.

אברהם רביץ: יש עוד כמה ראשי עיר שיש להם את אותה תפיסת עולם אדמיניסטרטיבית שיש לכם.

אברהם רביץ: הם כולם נמצאים באותה סיטואציה.

אברהם רביץ: לצערי הרב, ציבורים מסוימים מביאים פחות ילדים ממה שהיה נהוג בשנים ההם וזה צמצמם את מספר הילדים בבית הספר.

אברהם רביץ: זאת הסיבה ולא שום דבר אחר.

אברהם רביץ: הדבר שאנחנו דנים בו, אדוני ראש העיר, יוצא מעבר לשטח השיפוט שלך.

אברהם רביץ: זאת תפיסת עולם אחרת.

אברהם רביץ: זה אומר ביטול החינוך העצמאי.

אברהם רביץ: לא ביטול גמור מכיוון שיש לנו את ירושלים ובני ברק אבל יש לנו גם ערים נוספות.

אברהם רביץ: בעצם אתם רואים את "שובו" כפוטנציאל ללימודים במערכת הממלכתית, זה הכל.

אברהם רביץ: לכן אני רוצה שתבינו את הפרופורציות.

אברהם רביץ: חוץ מדאגה למספר הילדים, שלזה נתתי ביטוי בסיפור שחוויתי היום, לנו, חברי הכנסת, יש בעיה כשליחי ציבור.

אברהם רביץ: הממשלה, בעניין הזה, תעמוד לצידנו.

אברהם רביץ: גם שם יש כמה שהם לא מזקני ציון ולא אוהבים אותנו.

אברהם רביץ: יש הרבה סיבות טובות למה לא לאהוב אותנו, אבל לא יוכלו לעשות את העוול הזה למערכת שהיא מערכת בסיסית, יסודית גדולה.

אברהם רביץ: לכן, תביאו את זה בחשבון.

אברהם רביץ: אני יושב כאן ושומע את הדברים שנאמרו.

אברהם רביץ: כמה פעמים ישבנו במטה עם השרה וחשבנו איך אנחנו מסדרים.

אברהם רביץ: אפשר לעשות הכל, בפרט כאשר אנחנו יודעים את הסוד הגדול, שאפשר לעשות דברים, לתת להם אישור זמני עד שהדברים יסתדרו.

יהודה בן חמו: כבוד הרב, דובר פה על שיקולים פוליטיים.

אברהם רביץ: זה לא פוליטי.

יהודה בן חמו: לא אתה, דווקא על ידי גפני שיצא.

יהודה בן חמו: לו הייתי פועל מטעמים פוליטיים הייתי יכול להיות נחמד ולפעול לפי הרצון הפוליטי.

יהודה בן חמו: אני נוהג פה על פי שליחות מקצועית וציבורית של הגורמים המקצועיים.

יהודה בן חמו: לו רציתי לערב פוליטיקה, אני היחידי שהייתי יכול לקצור את הפירות הפוליטיים.

יהודה בן חמו: לא פעלתי כך ואני כן מתמודד מול ועד הורים וכן מתמודד מול הרשת.

יהודה בן חמו: אני עומד מולכם, ועם כל הכבוד אומר את דעתי בלי לתבל את המילים שלי במילים מרמזות, אלא אני מדבר בצורה הכי ברורה.

יהודה בן חמו: אם היתה רמיזה, כביכול, שאני פועל משיקולים פוליטיים, לא כך הם פני הדברים.

יהודה בן חמו: הרשימה שאני עומד בראשה היא רשימה עצמאית.

יהודה בן חמו: חברים בה אנשים מכל התפיסות הפוליטיות, מכל הזרמים, מאמינים יותר, מאמינים פחות.

יהודה בן חמו: אנחנו משתדלים לנהל את העיר הזאת על פי אמות מידה ציבוריות ולתת מענה לכלל האוכלוסייה.

יהודה בן חמו: גם אם הייתי ראש עירית רעננה או רמת השרון, עיר לא יכולה להתנהל ברמה שכל 10 אנשים שירצו להקים בית ספר.

זאב אלקין: יש הגדרה של החוק לגבי מספר התלמידים.

יהודה בן חמו: אילו הייתי רוצה לפעול משיקולים פוליטיים, אני בין היחידים שיכולתי לגזור את הקופון הפוליטי.

יהודה בן חמו: בפירוש, לא כך פני הדברים.

יהודה בן חמו: אני באמת שמח על הפגישה הזאת.

יהודה בן חמו: אני שמח שהיא מסתיימת בצורה כזאת שאנחנו מדברים בינינו ולא כפי שחשבתי שיקרה על פי הלך הדברים שהיה בכנסת.

יהודה בן חמו: אני יוצא מהדיון עם אינפורמציה נוספת ועם תפיסת העולם שלכם.

אברהם מיכאלי: בין חברי הוועדה יש דעות שונות.

אברהם מיכאלי: אם הוועדה מתאחדת סביב נושא מסוים, תבין שזה משהו אידיאולוגי אצלנו, תפיסת חינוך אחרת.

לילי הורביץ: חבר הכנסת מיכאלי, אלה כל חברי הוועדה?

אברהם מיכאלי: לא.

רוברט אילטוב: אני לא חבר בוועדת החינוך.

זאב אלקין: אני ממלא מקום יושב הראש.

זאב אלקין: לפי החוק בכנסת, כל סיעה יכולה לשלוח נציג.

זאב אלקין: סיימנו את הישיבה עם נציגי עיריית כפר סבא.

זאב אלקין: אני מבקש מנציגי משרדי הממשלה להישאר כי אנחנו עומדים לסכם את הדיון יחד עם נציגי "שובו".

זאב אלקין: חברים, אנחנו ננסה לסכם במהירות.

זאב אלקין: אני אגיד מה אני חושב שעלינו לעשות במצב הזה.

זאב אלקין: כרגע הדיון נמצא במצב של תם ולא נשלם.

זאב אלקין: ראש עיריית כפר סבא שמע את דברנו ואנחנו שמענו את דבריו.

זאב אלקין: ראש העירייה הודה בפנינו, ואנחנו רושמים בפרוטוקול, שזאת היתה טעות והתנהלות לא נכונה של עיריית כפר סבא, שהבקשה לשימוש חורג לא נדונה בוועדה לתכנון ובניה מקומית.

זאב אלקין: יושב כאן גם נציג משרד הפנים, שהזכיר שבאופן הסדיר והנורמלי, הטיפול היה צריך להיות מקסימום תוך 90 יום.

זאב אלקין: בהחלט יש כאן חריגה מאוד משמעותית.

זאב אלקין: אני מניח שמנהל המחוז של משרד הפנים ידאג להביע בפני ראש העיר את עמדת משרד הפנים, בצינורות המקובלים.

זאב אלקין: הבקשה הזאת תטופל.

זאב אלקין: איך היא תטופל ומה תהיה ההחלטה הסופית, זאת תהיה החלטה של הוועדה וזה לא בסמכותנו לקבוע.

זאב אלקין: נדמה לי שעמדת ראש העיר העקרונית, לגבי פעילות בית הספר, לא השתנתה בעקבות המפגש הזה.

זאב אלקין: הסוגיה השניה קשורה לעצם צו הסגירה שהוציא משרד החינוך.

זאב אלקין: כאן התגלו הרבה שאלות.

זאב אלקין: משרד החינוך מודה כרגע לפרוטוקול שאין לו תשובות לשאלות שהתעוררו.

זאב אלקין: התברר שהמסמך של משרד הבריאות, שעליו ביסס משרד החינוך את צו הסגירה שלו, הוא מסמך לא רשמי ולא מחייב.

זאב אלקין: נציגי משרד הבריאות, שנמצאים כאן, אמרו לנו שזה מסמך שטחי ופנימי.

זאב אלקין: הם גם אמרו שלא התקיימה פניה מסודרת של משרד החינוך למשרד הבריאות, כדי לבדוק את הנושא בצינורות הרלוונטיים.

זאב אלקין: על כן, בינתיים, אנחנו כוועדה לא קיבלנו תשובה לשאלה על מה ביסס משרד החינוך את צו הסגירה שלו.

זאב אלקין: על כן נצטרך להמשיך את ההתדיינות שלנו מול משרד החינוך, במקביל לערר שלכם.

זאב אלקין: מבחינת הערר שלכם, קיבלתם כרגע חיזוק מאוד משמעותי לערר.

זאב אלקין: תוכלו לקבל העתק של פרוטוקול הכנסת.

זאב אלקין: נאמרו שם דברים לגבי המסמך של משרד הבריאות.

קריאה: צו הסגירה בתוקף?

זאב אלקין: צו הסגירה בתוקף כי משרד החינוך רשאי להוציא צו גם ללא הסבר, רק שהוא יצטרך להגן עליו בערר.

קריאה: הוא עומד על דעתו שהצו נשאר?

זאב אלקין: נציגת משרד החינוך הודיעה לנו שהצו בתוקף.

זאב אלקין: היא הודיעה לנו שאין לה הסבר למה ניתן הצו, לאור הנסיבות שהתגלו כאן ושזה לא בסמכותה לתת את ההסבר.

קריאה: קיבלנו הודעה שמשרד החינוך פנה למשטרה.

זאב אלקין: כל זה עדיין בתוקף.

אברהם מיכאלי: תלכו ליועץ המשפטי שלכם כי יש לכם הרבה חומר.